AS tolak rayuan wujudkan zon larangan terbang Rusia di Ukraine
Oleh KOSMO!

1 Mac 2022, 6:30 pm
KIEV – Presiden Ukraine, Volodymyr Zelenskyy mendesak Barat mempertimbangkan pelaksanaan zon larangan terbang bagi pesawat Rusia di ruang udara Ukraine, lapor laman berita JapanTimes hari ini.
Desakan itu dibuat selepas Kremlin mengebom bandar kedua terbesar di negara itu, Kharkiv. Pengeboman berlaku selepas Amerika Syarikat (AS) dan sekutu Barat mengumumkan sekatan baharu lebih ketat ke atas Moscow.
Rusia berdepan pengasingan antarabangsa yang semakin meningkat kerana pencerobohannya ke atas Ukraine, manakala rundingan gencatan senjata antara kedua-dua pihak semalam gagal mencapai kata sepakat.
Dalam satu ucapan video, Zelenskyy berkata,  sudah tiba masanya untuk menyekat peluru berpandu, pesawat dan helikopter Rusia dari ruang udara Ukraine.
“Rundingan adil boleh berlaku apabila satu pihak tidak menyerang pihak lain dengan artileri dan roket ketika dialog diadakan,” kata Zelenskiy.
Bagaimanapun, beliau tidak menyatakan bagaimana dan oleh siapa zon larangan terbang itu akan dikuatkuasakan.

Dalam pada itu, AS menolak menghantar tentera untuk memerangi Rusia dengan pegawai-pegawai Pentagon menyuarakan kebimbangan mengenai ketegangan yang semakin meningkat antara dua kuasa nuklear terbesar dunia itu.
“Zon larangan terbang memerlukan pelaksanaan khas.
“Tindakan sedemikian memerlukan kerahan tentera AS untuk menguatkuasakan pelaksanaannya yang berisiko mencetuskan konflik secara langsung dengan Rusia.
“Ia adalah situasi yang perlu dielakkan kerana kami tidak merancang menjadi sebahagian daripada perang ini,” ” kata Setiausaha Akhbar White House, Jen Psaki mengenai permintaan Zelenskyy. – Agensi


Anggota sindiket ah long simbah cat rumah pemandu lori diberkas
1 Mac 2022, 7:00 pm
KUALA LUMPUR – Polis berjaya memberkas tiga anggota sindiket pinjaman wang tidak berlesen ah long yang disyaki melakukan ugutan serta menyimbah cat merah di sebuah unit kondominium di Kepong, dekat sini kelmarin.
Kesemua suspek warga tempatan yang berumur antara 34 tahun hingga 46 tahun itu diberkas oleh pasukan Jabatan Siasatan Jenayah Komersial (JSJK) Kuala Lumpur di sebuah rumah pangsa di Selangor, semalam.
Ketua JSJK Kuala Lumpur, Asisten Komisioner Mohd. Mahidisham Ishak berkata, laporan kejadian telah dibuat oleh seorang lelaki tempatan berusia 25 tahun yang bekerja sebagai pemandu lori.
“Mangsa mendakwa telah diugut oleh anggota sindiket ah long yang menyimbah cat merah pada pintu hadapan rumahnya sekitar pukul 2 petang kerana lewat membuat bayaran semula pinjaman.
“Sebelum ini mangsa telah berurusan membuat pinjaman sebanyak RM30,000 melalui laman Facebook,” ujarnya dalam. kenyataan hari ini.
Menurutnya, bertindak atas laporan itu, pihak polis telah menyerbu sebuah rumah dihuni suspek dan berjaya menahan ketiga-tiga suspek.

Katanya, beberapa peralatan yang disyaki digunakan dalam kejadian itu turut dirampas.
“Siasatan awal mendapati ketiga-tiga suspek turut terlibat dengan dua kes lain dan mereka ditahan reman bermula hari ini hingga Jumaat ini,” katanya.
Jelasnya, kes disiasat dibawah Seksyen 5 (2) Akta Pemberi Pinjam Wang (APPW) 1951 dan Seksyen 506 Kanun Keseksaan kerana telah membuat ugutan terhadap peminjam. – KOSMO! ONLINE


Cuaca buruk di tujuh negeri malam ini
Oleh HARRITH HISHAM

1 Mac 2022, 7:04 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat bagi beberapa negeri malam ini.
MetMalaysia dalam satu kenyataan berkata, keadaan cuaca buruk itu dijangka berlarutan sehingga pukul 9 malam ini.
“Amaran tersebut melibatkan kawasan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim di Perak manakala kawasan Tanah Tinggi Cameron dan Raub di Pahang.
“Di Selangor membabitkan Sabak Bernam, Kuala Selangor, Hulu Selangor, Klang, Gombak, Petaling dan Hulu Langat serta seluruh kawasan Kuala Lumpur,” katanya.
Di selatan, keadaan sama turut dijangkakan berlaku di Negeri Sembilan melibatkan kawasan Jelebu.
Sementara itu, di Sarawak membabitkan Miri (Miri dan Marudi) dan Limbang manakala di Sabah keadaan tertumpu di Sandakan (Telupid, Beluran dan Sandakan).

Dalam pada itu, orang ramai dinasihatkan untuk sentiasa berwaspada serta berhati-hati terutama pengguna jalan raya. – KOSMO! ONLINE.


Gelombang Omicron tidak menyebabkan sekatan besar-besaran
Oleh MUHD AFIQ AL-HAFIZ MAT YUSOF

1 Mac 2022, 6:37 pm
PETALING JAYA – Gelombang Omicron yang melanda negara tidak akan menyebabkan kerajaan melaksanakan semula sekatan secara besar-besaran.
Menteri Kanan Pertahanan, Datuk Seri Hishammuddin Tun Hussein berkata, ia berikutan ramai rakyat malaysia telah menerima vaksinasi lengkap.
“Lebih 97.5 peratus orang dewasa di negara ini telah menerima dua dos vaksin manakala 62 peratus dewasa telah menerima dos penggalak dan 90 peratus remaja telah divaksin dan program vaksinasi untuk kanak-kanak juga giat dilaksanakan.
“Vaksinasi tidak boleh menghalang seseorang daripada dijangkiti Covid-19, namun ia merupakan langkah keselamatan yang amat penting bagi mengurangkan risiko mengalami gejala lebih teruk dan mengurangkan risiko kematian,” katanya ketika sidang akhbar dalam talian hari ini.
Mengulas lanjut, mengambil kira data-data yang dikeluarkan Kementerian Kesihatan Malaysia (KKM), vaksin berkesan dalam mengurangkan risiko berkenaan.
“Atas sebab itu, kerajaan amat menggalakkan rakyat untuk segera mendapatkan dos penggalak terutama golongan berisiko seperti warga emas dan mereka yang mempunyai sakit kronik.

“Penting untuk seramai mungkin rakyat termasuk kanak-kanak divaksin kerana kita tidak akan benar-benar selamat selagi semua orang belum selamat,” jelasnya.
Dalam pada itu, mesyuarat Kuartet hari ini turut meneliti perkembangan terkini penularan Covid-19 terutamanya Omicron.
“Hasil pemantauan rapat terhadap penularan varian ini, kita dapat melihat ‘decoupling trend’ iaitu buat masa ini bilangan kemasukan ke Unit Rawatan Rapi (ICU) dan kematian akibat Covid-19 ialah 80 hingga 90 peratus lebih rendah berbanding pelaporan pada Ogos tahun lalu walaupun kes lebih tinggi
ketika ini.
“KKM akan terus memantau decoupling trend ini untuk dua minggu mendatang untuk melihat sama ada ia berkekalan atau berubah untuk diambil kira dalam melaksanakan kelonggaran-kelonggaran tambahan pada masa akan datang.
“Dalam pada masa, kadar penggunaan katil di ICU dan alat bantuan pernafasan masih mencukupi. Diakui kadar penggunaannya sedikit meningkat, namun seperti dimaklumkan oleh Menteri Kesihatan Khairy Jamaluddin Abu Bakar, ia disebabkan sebahagian pesakit Covid-19 kategori 1 dan 2 dinasihatkan untuk menjalani isolasi di hospital bagi mendapatkan pemantauan lebih rapi,” jelasnya. – KOSMO! ONLINE.


Pulau Batu Puteh, PM dan kerajaan mohon batal saman
Oleh NUZULSHAM SHAMSUDDIN

1 Mac 2022, 7:23 pm
KUALA LUMPUR – Perdana Menteri dan Kerajaan Malaysia memohon untuk membatalkan saman yang difailkan seorang individu berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkenaan tuntutan Pulau Batu Puteh.
Peguam Kanan Persekutuan (SFC) Ahmad Hanir Hambaly yang mewakili Perdana Menteri dan Kerajaan Malaysia, ketika dihubungi berkata permohonan itu difailkan di Mahkamah Tinggi di sini pada 28 Februari iaitu semalam.
Ahmad Hanir berkata dalam pengurusan kes hari ini, prosiding dibuat secara dalam di hadapan Penolong Pendaftar Haslinda A.Raof.
Mahkamah kemudian menetapkan 15 Mac ini untuk pengurusan kes selanjutnya.
Sementara itu peguam Mohaji Selamat yang mewakili individu tersebut Mohd. Hatta ketika dihubungi mengesahkan perkara berkenaan.
Sebelum ini, Mahkamah Tinggi di sini membenarkan permohonan Perdana Menteri dan Kerajaan Malaysia supaya dokumen-dokumen dan bahan dalam kes saman berhubung penarikan balik semakan semula keputusan Mahkamah Keadilan Antarabangsa (ICJ) di Hague, Belanda berkenaan tuntutan Pulau Batu Puteh tidak didedahkan kepada pihak yang tidak berkenaan.

Hakim Datuk Rozana Ali Yusoff memutuskan demikian selepas membenarkan pemohonan perintah perlindungan yang difailkan Perdana Menteri dan Kerajaan Malaysia selaku defendan pada 29 November tahun lalu.
Permohonan tersebut dibuat atas alasan antaranya dokumen dan maklumat yang akan didedahkan dalam kes saman itu adalah berstatus dokumen berperingkat dan bertaraf rahsia besar di bawah Akta Rahsia Rasmi 1972.
Pada 2018, Kerajaan Pakatan Harapan (PH) di bawah kepemimpinan Perdana Menteri Tun Dr. Mahathir Mohamad menarik balik permohonan semakan terhadap keputusan ICJ sebelum kes itu dijadualkan didengar pada 11 Jun 2018.
Pada 28 Mei tahun lalu, Mohd Hatta, 46, memfailkan tindakan saman itu mewakili dirinya dan mewakili lebih 32 juta rakyat Malaysia yang terkesan dengan penarikan balik semakan semula keputusan ICJ oleh kedua-dua defendan, tanpa membincangkan dan membentangkannya terlebih dahulu di Parlimen.
Dalam pernyataan tuntutannya, Mohd. Hatta memohon perintah supaya kedua-dua defendan memberi penjelasan bertulis mengapa mereka telah menarik diri daripada semakan semula keputusan ICJ berkenaan dengan tuntutan Pulau Batu Puteh terhadap Singapura pada 1 Jun 2018 sedangkan permohonan semakan semula dengan bukti kukuh telah dimulakan dan difailkan sejak 3 Februari 2017.
Mohd. Hatta turut memohon deklarasi bahawa kedua-dua defendan membayar ganti rugi kepada setiap rakyat Malaysia berdasarkan nilai tanah Pulau Batu Puteh dan berdasarkan kerugian ekonomi dialami seluruh rakyat Malaysia termasuk plaintif secara sama rata berjumlah paling kurang RM10 juta. – KOSMO! ONLINE.


Tumor kelenjar air liur hampir 3kg berjaya dikeluarkan
Oleh KOSMO!

1 Mac 2022, 6:30 pm
PETALING JAYA – Tumor kelenjar air liur seberat hampir tiga kilogram (kg) berjaya dikeluarkan daripada leher pesakit menerusi pembedahan yang dijalankan.
Pendedahan ini dibuat oleh seorang Pakar Telinga, Hidung dan Tekak (ENT), Dr. Muhd. Shaiful Nizam dan dikongsi di laman Twitter miliknya baru-baru ini.
Menurut beliau, pesakit telah menanggung penyakit ketumbuhan ini selama hampir lapan tahun dan kemudian membuat keputusan untuk menjalani pembedahan kerana sukar untuk menunaikan solat.
“Ketumbuhan dibahagian leher beliau sudah hampir lapan tahun.
“Pada peringkat awal hanya sekecil 4 sentimeter (cm) x 5cm, tetapi kini telah membesar sehingga 20cm x 30cm,” katanya.
Menerusi ciapan yang dimuat naik, beliau memaklumkan bahawa selama 11 tahun perkhidmatannya sebagai doktor, ini merupakan pengalaman pertama beliau dalam pasukan pembedahan mengeluarkan ketumbuhan seberat itu.

“11 tahun bergelar doktor, ini kali pertama saya terlibat dalam pasukan pembedahan mengeluarkan ketumbuhan kelenjar air liur seberat hampir 3kg,” kongsinya.
Jelas beliau, perkongsiannya di media sosial ini telah mendapat kebenaran dan persetujuan daripada pesakit itu sendiri bagi tujuan pembelajaran serta info kesihatan.
Tambah Dr. Muhd. Shaiful, pembedahan yang berjalan selama lima jam itu turut dibantu oleh Pakar Perunding, Pembedahan Kepala dan Leher, Profesor Razif dan pasukan perubatan yang lain.
“Pembedahan kami selama lima jam berjaya tanpa sebarang komplikasi yang serius,” ujarnya.
Dalam pada itu, beliau sempat memesan kepada orang ramai jika terdapat sebarang ketumbuhan pada mana-mana anggota badan harus segera mendapatkan pemeriksaan pakar dan jangan dibiarkan. – KOSMO! ONLINE


Singapura akan laksanakan sekatan ke atas Rusia
Oleh KOSMO!

1 Mac 2022, 7:00 pm
SINGAPURA – Singapura akan mengenakan sekatan ke atas Rusia kerana menyerang Ukraine, termasuk menyekat transaksi kewangan dan eksport barangan yang boleh digunakan sebagai senjata terhadap rakyat Ukraine, kata pemerintah semalam.
Negara kota Asia itu menyertai sebilangan yang lain termasuk Amerika Syarikat, Kesatuan Eropah (EU), Britain, Kanada, Jepun, Australia dan Taiwan dalam melaksanakan sekatan ekonomi ke atas Rusia ketika pemimpin-pemimpin dunia cuba meningkatkan tekanan terhadap Kremlin.
Singapura jarang melaksanakan sekatan terhadap negara lain tanpa keputusan daripada Majlis Keselamatan Pertubuhan Bangsa-Bangsa Bersatu, kata Menteri Hal Ehwal Luar, Vivian Balakrishnan kepada Parlimen.
“Bagaimanapun, berikutan situasi serius serangan Rusia, Singapura berhasrat untuk bertindak selaras dengan tindakan oleh negara-negara  lain untuk melaksanakan sekatan dan larangan sewajarnya ke atas Rusia,” katanya.
Balakrishnan juga menyebut tindakan Rusia menghalang draf resolusi  Majlis Keselamatan yang mengutuk serangan di Ukraine itu sebagai satu lagi alasan untuk langkah tersebut.
Dalam pada itu, syarikat penerbangan nasional Singapura, Singapore Airlines juga mengumumkan semalam bahawa pihaknya telah membatalkan penerbangan antara Singapura dan Moscow ‘kerana faktor operasi’.

Sebahagian besar syarikat penerbangan EU termasuk  Air France telah menggantung penerbangan masing-masing ke lapangan terbang Rusia atau melalui ruang udara Rusia dengan EU turut menutup ruang udaranya kepada pesawat Rusia. – AFP


Bapa Sheera Iskandar meninggal dunia
Oleh HANISAH SELAMAT

1 Mac 2022, 6:59 pm
PETALING JAYA – Bapa pelakon Sheera Iskandar, Tengku Iskandar Putra menghembuskan nafas terakhir pada usia 75 tahun akibat sakit tua pukul 1 petang semalam.
Berita duka tersebut dikongsi Sheera atau nama sebenarnya, Tengku Shaheera Ilani, 37, menerusi hantaran dalam Instagramnya.
“Innalillahiwainnailaihirajiun. Ayahanda Sheera telah pulang ke rahmatullah sebentar tadi.
“Semoga roh ayahandaku mendapat rahmat dengan anugerah keampunan daripada Allah SWT serta dikurniakan tempat dalam kalangan orang yang beriman dan beramal soleh serta dimasukkan ke dalam syurga Allah SWT,” tulisnya.
Sekitar awal bulan Februari lalu, Sheera pernah berkongsi mengenai tahap kesihatan bapanya yang menurun hingga dimasukkan ke hospital.
Bagaimanapun pada waktu tersebut, bintang KL Gangster 2 itu tidak mendedahkan penyakit yang dideritai insan kesayangannya.

Sheera adalah anak sulung allahyarham bersama bekas isterinya yang juga pelakon, Aznah Hamid.
Pasangan yang menjadi suami isteri selama lima tahun sebelum berpisah pada tahun 1986 itu turut dikurniakan dua lagi cahaya mata.
Sementara itu, ramai rakan selebriti dan pengikut laman Instagramnya menyampaikan ucapan takziah selain berharap Sheera terus tabah.
Antara teman seperjuangan yang meninggalkan ucapan adalah Datuk Aaron Aziz, Raja Ilya, Mustaqim Bahadon, Farahdhiya, Azhan Rani dan Mas Khan. – KOSMO! ONLINE


200 penduduk cemas, awang hitam bergaduh bawa kapak
Oleh DIYANATUL ATIQAH ZAKARYA

1 Mac 2022, 5:18 pm
MELAKA – Kira-kira 200 penduduk di sebuah pasangsapuri di Gajah Berang di sini berdepan detik cemas apabila dua warga Afrika bergaduh menggunakan kapak dan parang sehingga menyebabkan kecederaan, pagi tadi.
Dalam kejadian kira-kira pukul 10.30 pagi itu, kedua-dua suspek yang dipercayai merupakan pelajar sebuah universiti swasta itu bagaimanapun telah menghilangkan diri selepas kejadian.
Menurut seorang saksi, yang juga penjaga parkir dikenali Yan, 41, dia terkejut selepas melihat suspek turun dari tingkat dua pangsapuri itu dalam keadaan berlumuran darah dengan masing-masing membawa senjata kapak dan parang.
“Saya nampak badan mereka berdua berlumuran darah sambil menjerit-jerit memegang kapak serta parang.
“Pergaduhan itu berlaku selama 10 minit sebelum salah seorang daripada mereka meninggalkan lokasi menaiki Proton Persona bersama seorang perempuan dipercayai isterinya,” katanya.
Tambahnya, seorang lagi suspek juga dilihat beredar menaiki sebuah kereta lain yang menunggunya di luar pangsapuri.

Ujarnya, salah seorang suspek telah menyewa di pangsapuri itu sejak tujuh bulan lalu bersama-sama isterinya.
Difahamkan pergaduhan itu berpunca daripada masalah kewangan.
Sementara tinjauan Kosmo! di lokasi juga menemui kesan darah di sepanjang di kaki lima pangsapuri tersebut dan pengumpulan bahan bukti sedang dilakukan oleh pasukan forensik kontinjen Melaka.
Dalam pada itu, Timbalan Ketua Polis Daerah Melaka Tengah, Superintenden Raiz Mukhliz Azman Aziz ketika dihubungi mengesahkan kejadian tersebut dan siasatan lanjut sedang dilakukan. -KOSMO! ONLINE.


Banjir: Penduduk Tumpat mula berpindah
Oleh ROSALWANI CHE SOH

1 Mac 2022, 5:16 pm
TUMPAT – Penduduk di 10 buah kampung di daerah ini menjadi mangsa banjir terbaharu di Kelantan selepas rumah mereka mula dinaiki air petang semalam.
Tinjauan Kosmo! di Kampung Jubakar Darat dan Kampung Jejulok di sini mendapati, ramai penduduk mula berpindah dengan menaiki bot atau perahu malah ada yang menumpang kenderaan berat dan berjalan kaki meredah banjir.
Mangsa banjir, Muhamad Faizul Zailani, 30, berkata, dia segera keluar dari rumah bersama isteri, Nor Azma Che Mansor, 29, dan bayi lelaki, Muhamad Anas Faqeh berusia setahun sembilan bulan kerana bimbang paras air semakin naik di kawasan rumah mereka.
“Air semakin naik sejak petang semalam sehingga menyebabkan kami tidak dapat tidur lena malam tadi sebelum mendapati air sudah masuk ke bahagian dapur rumah.
“Saya dan isteri segera mengemas dokumen penting dan barangan peribadi untuk menumpang di rumah saudara kami di bandar Tumpat,” katanya ketika ditemui pemberita hari ini.
Muhamad Faizul berkata, dia bernasib baik kerana memiliki sebuah bot yang boleh digunakan untuk meredah banjir.

Sementara itu, seorang lagi penduduk di kampung terbabit, Mohamad Abdul Rahman, 62, berkata, rumahnya sering dinaiki air setiap kali tiba musim bah, namun air pada banjir kali ini naik dengan cepat.
Menurutnya, dia dan ahli keluarganya terpaksa berpindah ke pusat pemindahan sementara ekoran tidak dapat menumpang rumah ibu bapa terletak satu kilometer dari rumahnya yang turut ditenggelami banjir. – KOSMO! ONLINE


Lelaki kemurungan lemas terjatuh parit
Oleh NIK NUR IZZATUL HAZWANI NIK ADNAN

1 Mac 2022, 5:58 pm
KEMAMAN – Seorang lelaki yang dipercayai kemurungan ditemui mati akibat lemas di dalam parit berhampiran Balai Polis Pasir Gajah di sini hari ini.
Mayat mangsa, Rahim Deraman, 69, ditemui terapung oleh seorang penduduk yang kebetulan melalui lokasi kejadian pada pukul 10 pagi.
Ketua Polis Daerah Kemaman Superintendan Hanyan Ramlan berkata, sebelum ini, kehilangan lelaki warga emas itu dimaklumkan anak-anaknya kepada polis semalam.
“Mangsa dikatakan tidak pulang ke rumah sejak petang semalam. Pencarian pada mulanya tidak menemuinya kerana parit itu ditenggelami banjir sebelum surut pagi tadi,” katanya ketika dihubungi Kosmo! di sini semalam.
Hanyan berkata, berdasarkan keterangan awal ahli keluarga, Rahim dikatakan mengalami masalah kemurungan selepas kematian isteri beberapa tahun lalu.
Tambah beliau, rumah bapa lima anak itu tidak terjejas banjir tetapi dia dikatakan merayau-rayau sehingga terjatuh di lokasi kejadian.

“Mayat mangsa telah dihantar ke Unit Forensik Hospital Kemaman di sini untuk dibedah siasat,” katanya.
Rahim merupakan korban ketiga akibat lemas sepanjang musim tengkujuh di Terengganu. – KOSMO! ONLINE.


Presiden Ukraine guna banduan perangi askar Rusia
Oleh KOSMO!

1 Mac 2022, 6:00 pm
KIEV – Banduan Ukraine yang mempunyai pengalaman di medan perang akan dibebaskan dari penjara dan diberi peluang berbakti kepada tanah air dengan menyertai barisan hadapan untuk memerangi tentera Rusia, Daily Mail semalam.
Pengumuman itu dibuat oleh Presiden Ukraine, Volodymyr Zelenskyy  dalam satu siaran langsung mengenai strategi pertahanan negara itu berdepan pencerobohan dari Rusia.
Beliau berkata,  banduan akan dapat menebus semula kesalahan mereka dengan bertempur di lokasi panas peperangan.
“Di bawah undang-undang tentera, rakyat Ukraine yang mempunyai pengalaman pertempuran akan dibebaskan dari penjara dan diberi peluang menebus kesalahan mereka menerusi peperangan ini.
“Kami telah mengambil keputusan yang tidak mudah dari sudut moral tetapi berguna dari sudut pertahanan kerana kunci memenangi peperangan ini adalah menerusi pertahanan,” tegas Zelensky.
Pemimpin itu juga membuat rayuan supaya Kesatuan Eropah (EU) menerima penyertaan Kiev secara  serta-merta bagi mendapat sokongan dalam menghadapi pencerobohan Rusia.

‘Kami merayu kepada EU untuk menyegerakan kemasukan Ukraine melalui prosedur khas baharu.
‘Matlamat kami adalah untuk bersama-sama dengan semua rakyat Eropah dan yang paling penting, berada di pihak sama. Saya pasti ia adalah satu permintaan yang adil dan boleh dilakukan,” katanya. – Agensi


Elfira Loy alami paranoid, kenapa?
Oleh NUR EMIRA SAIZALI

1 Mac 2022, 5:54 pm
PETALING JAYA – Pandemik Covid-19 ternyata memberi tamparan hebat buat semua termasuklah perasaan takut dijangkiti virus tersebut turut menyelubungi jiwa setiap individu.
Merasai situasi sama, pelakon popular Elfira Loy mengakui tidak terlepas daripada perasaan takut dengan penularan jangkitan varian Omicron yang semakin mengganas ketika ini.
“Tak tahu nak rasa takut atau buat tidak endah sahaja. Setiap hari pasti ada kes positif.
“Jika dulu seorang demi seorang tetapi kini satu rumah terus dua atau tiga orang dijangkiti. Varian Omicron menular dengan sangat cepat,” katanya.
Tambah pemilik nama penuh Nurul Elfira Loy Ahmad Sabri, 28, itu, dia sebenarnya berasa takut tetapi enggan memperlihatkannya kepada umum.
“Saya sebenarnya takut tetapi tidak mahu menunjukkannya.

“Saya juga paranoid namun mengawalnya dan nampak seperti biasa sahaja,” katanya yang kini sedang sarat hamil anak kedua.
Pelakon drama Dear Cinta itu turut menyelar segelintir individu yang memandang ringan status kontak rapat dan tidak menjalani tempoh kuarantin yang sepatutnya.
“Lebih gemuruh apabila ada individu ambil ringan mengenai status kontak rapat atau positif tanpa gejala.
“Kalau anda kontak rapat dah mahu berseronok, lakukanlah dengan keluarga sendiri. Janganlah berjumpa dengan orang yang tak bersalah.
“Lagi satu, sebab mulai esok (hari ini) individu kontak rapat tidak perlu menjalani tempoh kuarantin lagi,” katanya lagi. –
Semalam, kes jangkitan harian merekodkan sebanyak 23,100 dan menunjukkan penurunan berbanding sebelum ini. – KOSMO! ONLINE


LHDN berdepan cabaran hadapi berita palsu
Oleh AMREE AHMAD

1 Mac 2022, 5:32 pm
CYBERJAYA – Perkembangan teknologi maklumat pantas kebelakangan ini menyaksikan Lembaga Hasil Dalam Negeri (LHDN) perlu berdepan cabaran dengan banyak berita palsu.
Rintangan tersebut antara isu yang disuarakan oleh Ketua Pegawai Eksekutif LHDN, Datuk Mohd. Nizom Sairi dengan menggelarkan kelompok berkenaan sebagai ‘wartawan rakyat’.
“Kebelakangan ini, kita berdepan cabaran yang lebih hebat ekoran kewujudan wartawan segera itu atau turut dirujuk sebagai ‘keyboard warrior’ dengan penyebaran berita tidak benar.
“Ia ditularkan secara meluas dengan pantas sehingga sedikit sebanyak telah menyukarkan pihak LHDN dalam usaha untuk meningkatkan pematuhan cukai secara sukarela,” katanya ketika berucap pada majlis sambutan Hari Hasil 2022 di Menara Hasil, di sini hari ini.
Mengulas lanjut, Mohd. Nizom berkata, bagi membina semula imej dan reputasi yang tercalar, LHDN sedang menggiatkan usaha melalui aktiviti ‘turun padang’ mendekati pembayar cukai.
“Ini perlu dibuat menerusi siri libat urus secara kolaborasi bersama pelbagai agensi kerajaan, badan perniagaan dalam industri, organisasi bukan kerajaan dan sebagainya,” jelas beliau.

Pada masa yang sama ujarnya, cabaran tidak terhenti setakat itu apabila ‘keluarga LHDN’ bertanggungjawab memastikan rakyat lebih celik cukai dan mahu membayar secara sukarela.
Inisiatif itu akan dilakukan melalui sesi aktiviti kempen berterusan dengan fokus kepada pendekatan AES iaitu Awareness, Education, Services (Kesedaran, Pendidikan, Perkhidmatan). – KOSMO! ONLINE


Kanak-kanak dakwa mahu dibunuh ibu tiada unsur dera
1 Mac 2022, 5:27 pm
PETALING JAYA – Polis mengesahkan tiada unsur-unsur penderaan ke atas seorang kanak-kanak lelaki yang mana videonya tular selepas dia mendakwa mahu dibunuh ibu kandungnya dalam kejadian 25 Februari lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, tular satu rakaman video di media sosial kelmarin mengenai seorang kanak-kanak lelaki meminta bantuan orang ramai di sebuah medan selera di Kota Damansara, dekat sini mendakwa cuba dibunuh ibu kandungnya.
“Kejadian dilaporkan berlaku pada 25 Februari lalu, lebih kurang pukul 8 malam selepas pihak polis menerima aduan daripada seorang lelaki tempatan berkenaan seorang kanak-kanak lelaki berusia 12 tahun mendakwa telah dipukul oleh ibunya.
“Sebaik menerima laporan, pihak polis telah ke lokasi dan membawa kanak-kanak tersebut ke balai polis berdekatan untuk siasatan lanjut.
“Hasil siasatan ke atas kanak-kanak itu (mangsa) mendapati telah berlaku perselisihan faham dengan ibu kandungnya kerana mangsa telah bergaduh dengan adik,” ujarnya dalam kenyataan hari ini.
Menurutnya, pergaduhan tersebut menyebabkan mangsa telah dimarahi oleh ibunya lalu bertindak melarikan diri ke medan selera berkenaan.

“Bagaimanapun bapa mangsa telah tampil ke balai polis dan membuat satu laporan berkenaan kejadian yang berlaku.
“Hasil siasatan mendapati tiada unsur-unsur penderaan terhadap kanak-kanak tersebut, namun mangsa telah dibawa ke hospital untuk rawatan lanjut,” ujarnya.
Tegas beliau, pihak polis akan menjalankan siasatan selanjutnya jika terdapat apa-apa perbuatan jenayah terhadap kanak-kanak tersebut dan meminta saksi awam yang melihat kejadian supaya tampil memberi keterangan. – KOSMO! ONLINE.


PRN Johor: BN lancar Iktiar BN Johor bertemakan Kestabilan Masa Depan
Oleh MOHD SHARKAWI LONDING dan AHMAD SHAHERMAN SHAMSURI

1 Mac 2022, 5:36 pm
JOHOR BAHRU – Barisan Nasional (BN) hari ini melancarkan manifesto Iktiar BN Johor bertemakan ‘Kestabilan Masa Depan’ pada Pilihan Raya Negeri (PRN) Johor kali ini.
Pengerusi BN Johor merangkap Ketua Penyelaras PRN Johor, Datuk Seri Ir. Hasni Mohamad berkata, manifesto BN tersebut merangkumi lima teras utama.
Menurut beliau, teras pertama adalah Kemajuan Ekonomi dalam tempoh lima tahun untuk mengembalikan kehebatan ekonomi Johor yang pernah menjadi penyumbang tertinggi pelaburan Malaysia.
“Teras kedua merangkumi Kesejahteraan Rakyat manakala teras ketiga dan keempat adalah Orang Muda Johor (OMJ) dan Pentadbiran Berintetegriti.
“Teras kelima pula memupuk naratif dalam Reformasi Politik yang lebih matang,” katanya pada majlis Pelancaran Iktiar BN Johor di Bangunan Perhubungan UMNO negeri di sini.
Majlis pelancaran yang diadakan secara dalam talian itu turut dihadiri Pengarah PRN Johor, Datuk Seri Mohamad Hasan.

Hasni berkata, BN Johor mempunyai maklamat dalam memakmurkan negeri Johor didukung oleh politik baharu yang matang dan stabil.
Jelasnya, iktiar dan inisiatif utama yang diumumkan merupakan satu tindakan yang realistik dan bukan sekadar hanya janji.-KOSMO! ONLINE


Angkasa lantik Abdullah Jusoh sebagai GCEO
Oleh NOR AZIAH MAT NOH

1 Mac 2022, 5:49 pm
PETALING JAYA – Angkatan Koperasi Kebangsaan Malaysia Berhad (Angkasa) mengumumkan pelantikan Datuk Abdullah Jusoh sebagai Ketua Pegawai Eksekutif Kumpulan (GCEO) Angkasa berkuatkuasa mulai hari ini.
Presidennya, Datuk Abdul Fattah Abdullah berkata, pelantikan itu dilaksanakan susulan prestasi serta kebolehan Abdullah Jusoh amat baik sepanjang perkhidmatan di Angkasa sejak 1988.
“Beliau pernah dilantik sebagai Timbalan Ketua Pegawai Eksekutif Kumpulan merangkap Ketua Pegawai Operasi Angkasa pada tahun 2016 sebelum menjadi Pemangku Ketua Pegawai Eksekutif Kumpulan bermula Januari tahun ini.
“Perkhidmatan cemerlang Abdullah Jusoh menguruskan Biro Perkhidmatan Angkasa (BPA) telah meningkatkan prestasi perkhidmatan potongan gaji dengan teknologi terkini yang mampu memproses data dengan pantas, cekap dan selamat.
“Justeru itu, beliau telah meningkatkan jumlah potongan BPA daripada kutipan potongan sebanyak kira-kira RM750 juta sebulan pada tahun 2010 kepada RM1.1 bilion sebulan mulai tahun 2015,” katanya dalam satu kenyataan hari ini.
Menurut Abdul Fattah, kredibiliti Abdullah Jusoh juga dapat dilihat apabila menerajui dan menguruskan perniagaan Angkasa sebagai Ahli Lembaga Pengarah serta Pengarah Eksekutif MyAngkasa Holdings Sdn. Bhd. pada tahun 2020.

“Beliau berjaya mengubah operasi dan struktur MyAngkasa bersama anak-anak syarikat sehingga menunjukkan perkembangan memberangsangkan.
“Abdullah Jusoh yang juga mempunyai pengalaman lebih 30 tahun dalam sektor koperasi akan menerajui, memperkukuh tadbir urus, operasi dan perkhidmatan membangunkan Angkasa serta gerakan koperasi negara,” ujarnya. – KOSMO! ONLINE.


Petronas catat untung RM48.6 bilion
Oleh MUHAMMAD IKHWAN IDERIS

1 Mac 2022, 6:04 pm
KUALA LUMPUR – Petronas merekodkan untung selepas cukai berjumlah RM48.6 bilion bagi tahun kewangan berakhir 31 Disember 2021, berbanding kerugian selepas cukai RM21 bilion pada 2020, disokong harga bahan api yang semakin meningkat.
Perolehan berada pada paras RM248 bilion berbanding 39 peratus lebih tinggi berbanding RM178.7 bilion tahun sebelumnya, ini disebabkan impak harga yang menggalakkan bagi produk utama, sejajar dengan purata harga direalisasi yang lebih tinggi.
Pendapatan sebelum faedah, cukai, susut nilai dan pelunasan (EBITDA) pula meningkat 82 peratus kepada RM100.5 bilion, hasil daripada perolehan lebih baik, namun sebahagian daripadanya diimbangi peningkatan kos produk.
Petronas turut membayar dividen berjumlah RM25 bilion kepada kerajaan untuk tahun 2021.
Presiden dan Ketua Pegawai Eksekutif Kumpulan, Datuk Tengku Muhammad Taufik Tengku Aziz berkata, prestasi kukuh Petronas tahun lalu mencerminkan dedikasi tinggi oleh warga kerjanya.
Tengku Muhammad Taufik
Jelasnya, digabungkan dengan portfolio tenaga bersepadu dan mantap, Petronas mampu kekal berdaya tahan selepas dua tahun berdepan gangguan teruk pada ekosistem tenaga dan meletakkan kumpulan pada kedudukan lebih baik untuk memanfaatkan pemulihan pasaran.

“Kami bakal melancarkan entiti bebas baharu pada pertengahan tahun ini, yang akan memfokuskan kepada penyelesaian tenaga bersih sepenuhnya, merangkumi tenaga boleh baharu, hidrogen dan mobiliti hijau.
“Selain itu, dengan penubuhan Unit Pengurusan Karbon berpusat di bawah perniagaan huluan, kami akan mempercepatkan usaha nyah karbon merentasi Kumpulan,” katanya.
Beliau berkata demikian dalam sesi taklimat pengumuman keputusan kewangan Petronas untuk tahun 2021 di Pusat Konvensyen Kuala Lumpur semalam.
Muhammad Taufik menambah, menerusi dua langkah tersebut, Petronas disasarkan untuk mengalami transformasi kepada sebuah superstore tenaga yang menyediakan pelanggan dengan rangkaian tenaga dan penyelesaian yang menggerakkan perniagaan, serta memacu kemajuan dengan cara yang mampan dan bertanggungjawab.
“2022 akan menjadi tahun di mana Petronas perlu menggiatkan usaha secara lebih bermakna dalam mengejar tujuannya untuk menjadi rakan penyelesaian tenaga progresif yang mengkayakan kehidupan untuk masa depan lestari,” ujarnya. – KOSMO! ONLINE


Rakyat Malaysia terkandas di Ukraine selamat tiba di tanah air
Oleh SITI A'ISYAH SUKAIMI

1 Mac 2022, 4:58 pm
SEPANG – Seramai tujuh rakyat Malaysia bersama dua tanggungan warga asing yang sebelum ini dilaporkan terkandas di Ukraine, selamat tiba di tanah air pukul 3.06 petang hari ini.
Kesemua mereka diketuai oleh Kuasa Usaha Sementara Kedutaan Malaysia di Ukraine, Fadhilah Daud tiba di Lapangan Terbang Antarabangsa Kuala Lumpur (KLIA) di sini dengan pesawat komersial dari Poland sebelum transit di Doha, seterusnya ke Malaysia.
Ketibaan rakyat Malaysia bersama dua tanggungan tersebut turut disambut oleh Perdana Menteri, Datuk Seri Ismail Sabri Yaakob yang tiba di KLIA pukul 4.20 petang.
Pada 27 Februari lalu, media melaporkan seramai sembilan rakyat Malaysia yang terkandas di Ukraine selepas pencerobohan Rusia selamat tiba di Poland.
Mereka bersama dua tanggungan serta seorang warga Singapura dari Kyiv diketuai oleh Fadhilah selamat tiba di Korczowa-Krakovets, sempadan Ukraine dengan Poland.
Konvoi tersebut telah disambut oleh dua pegawai dari Kedutaan Malaysia di Poland dan kemudian, mereka menuju ke Warsaw dan dijangka pulang ke Kuala Lumpur dalam masa yang terdekat.

Rusia mula menceroboh Ukraine dengan serangan berskala besar pada 24 Februari, selepas beberapa minggu menempatkan tenteranya di sekitar sempadan negara itu.
Sebelum ini, Ismail Sabri memaklumkan bahawa terdapat sejumlah 23 rakyat Malaysia di Ukraine yang berdaftar dengan kedutaan. -KOSMO! ONLINE


Siasatan Mara Corp sudah selesai
Oleh MOHD. HUSNI MOHD. NOOR

1 Mac 2022, 4:42 pm
PUTRAJAYA – Suruhanjaya Pencegahan Rasuah Malaysia (SPRM) mengesahkan siasatan berhubung dakwaan salah guna kuasa dan salah urus Mara Corporation Sdn. Bhd. (Mara Corp) sudah selesai sepenuhnya.
Ketua Pesuruhjaya SPRM, Tan Sri Azam Baki berkata, kertas siasatan telah dibawa kepada pegawai perundangan SPRM dan dalam peringkat perbincangan dengan Jabatan Peguam Negara (AGC) untuk tindakan lanjut.
“Mungkin akan ada keputusan mengenai perkara itu pada minggu hadapan,” katanya pada sidang akhbar hari ini.
Sebelum ini, SPRM memanggil lima pegawai Mara yang dikaitkan dakwaan isu integriti dan salah guna kuasa, membabitkan Mara Corp.
Kelima-lima mereka merupakan antara 17 individu yang telah dikenal pasti bagi membantu siasatan kes tersebut.
Dalam perkembangan lain, Azam memberitahu, pihaknya tidak menyiasat suami bekas Gabenor Bank Negara, Tan Sri Dr. Zeti Akhtar Aziz iaitu Datuk Dr. Tawfiq Ayman berhubung skandal 1Malaysia Development Berhad (1MDB).

Menurut beliau, SPRM hanya diberi tanggungjawab untuk mendapatkan semula dana 1MDB dari Singapura manakala siasatan terhadap lelaki itu dijalankan oleh polis.
Sebelum ini media melaporkan, bekas pegawai bank Goldman Sachs, Tim Leissner pada prosiding perbicaraan yang dikaitkan dengan 1MDB di New York, Amerika Syarikat mendakwa suami bekas Gabenor BNM itu menerima rasuah. – KOSMO! ONLINE


LHDN lancar 4 produk baharu sempena Hari Hasil 2022
Oleh AMREE AHMAD

1 Mac 2022, 4:56 pm
CYBERJAYA – Lembaga Hasil Dalam Negeri (LHDN) terus melakar sejarah tersendiri apabila melancarkan empat lagi produk baharu atas talian bagi memudahkan pengguna di negara ini.
Tambahan tersebut sekali gus melengkapkan usaha transformasi agensi itu yang sebelum ini sudah pun mempunyai sejumlah 28 pautan perkhidmatan atas talian dan enam aplikasi digital.
Uniknya, produk baharu itu dilancarkan pada sambutan Hari Hasil 2022 bersempena dengan ulang tahun ke-26 pengkorporatan LHDN di ibu pejabatnya di Menara Hasil, di sini hari ini.
Majlis yang penuh bersejarah berkenaan dirasmikan oleh Perdana Menteri, Datuk Seri Ismail Sabri Yaakob yang diwakili Menteri Kewangan, Tengku Datuk Seri Zafrul Tengku Abdul Aziz.
Produk baharu tersebut merangkumi portal rasmi LHDN menerusi www.hasil.gov.my yang boleh diakses bermula pada hari ini dengan paparan lebih mesra pelanggan, dinamik dan kemas.
Ia juga dilengkapi dengan ciri-ciri keselamatan dan teknologi terkini yang sukar untuk digodam selain paparan muka lebih moden dan berkonsepkan minimalis untuk pencarian lebih mudah.

Sementara produk kedua pula ialah laman DuitNow dengan kerjasama CIMB Bank Berhad sebagai medium kaedah pembayaran balik lebihan cukai individu secara elektronik sepenuhnya.
Pemindahan dana yang diuruskan oleh firma PayNet itu menggantikan kaedah pindahan terus dalam sistem perbankan ‘online’ dengan hanya daftar menggunakan nombor kad pengenalan.
Produk ketiga pula ialah Rangka Kerja Tadbir Urus Korporat Percukaian kepada pembayar cukai untuk mengekalkan hubungan kerja yang lebih terbuka dan proses pematuhan amat efektif.
Ia membolehkan organisasi melaporkan dan melakukan pembayaran cukai yang betul dan adil sekali gus meningkatkan keyakinan pembayar terhadap kredibiliti LHDN selaku pentadbir.
Terakhir pula ialah platform HasiLearn yang merupakan sistem e-pembelajaran dengan wadah sokongan rangka kerja terkini dibangunkan sesuai perubahan teknologi dan situasi wabak. – KOSMO! ONLINE


Kelasi Ukraine cuba tenggelamkan kapal mewah majikan Rusia
Oleh KOSMO!

1 Mac 2022, 5:00 pm
MADRID – Seorang warganegara Ukraine yang bekerja dengan jutawan Rusia cuba menenggelamkan kapal layar mewah milik majikannya yang bernilai AS$7.7 juta (RM32 juta), lapor akhbar The Sun UK, kelmarin.
Kapal layar diberi nama Lady Anastasia itu dimiliki oleh seorang ahli perniagaan, Alexander Mijeev.
Selain menenggelamkan kapal layar, kelasi kapal bernama Taras Ostapchuk itu turut menuduh Mijeev menjual senjata kepada Presiden Rusia, Vladimir Putin.
Ostapchuk cuba menenggelamkan kapal layar mewah sepanjang 47 meter di perairan Majorca dengan membanjiri bilik enjinnya.
Dia yang juga ketua jurutera kapal itu membuka injap di dalam bilik enjin dsebelum dikatakan memberitahu tiga pekerja yang juga warganegara Ukraine meninggalkan kapal tersebut.
Dia juga bertindak menutup elektrik dan menutup injap bahan api.

Kapal layar itu ditinggalkan dengan keadaan bilik enjin yang musnah.
Taras telah ditangkap dan kemudian memberitahu mahkamah Sepanyol bahawa dia menyalahkan bosnya kerana menghasilkan senjata yang digunakan untuk menyerang Ukraine.
Lelaki berusia 55 tahun itu memberitahu hakim bahawa dia tidak menyesali tindakannya dan akan melakukannya sekali lagi.
 “Saya menonton berita tentang perang. Terdapat video serangan helikopter ke atas sebuah bangunan di Kiev.
“Ada senjata yang digunakan tentera Rusia dihasilkan oleh syarikat pemilik kapal layar. Mereka menyerang orang yang tidak bersalah,” dakwa Ostapchuk.
Ostapchuk dibebaskan sementara menunggu siasatan selesai.
Dia kemudian mengakui telah kalah dalam pertempuran pertama, iaitu untuk menenggelamkan kapal bos Rusia saya tetapi akan memenangi pertempuran seterusnya. – Agensi


Pelarian Ukraine beratur 48 kilometer untuk masuki Poland
Oleh KOSMO!

1 Mac 2022, 5:01 pm
KIEV – Pelarian Ukraine yang berpusu-pusu meninggalkan negara mereka menerusi Poland terpaksa menunggu sehingga 60 jam untuk menyeberangi sempadan, lapor stesen penyiaran CNN.
Laporan CNN mendakwa bahawa barisan panjang yang beratur di sempadan adalah sejauh 48 kilometer dan ia hanya bergerak 0.8 kilometer dalam masa 70 minit.
Pengawal Sempadan Poland membuat ciapan di Twitter bahawa 45,200 orang telah memasuki negara itu dari Ukraine setakat Sabtu lepas.
Lebih 121,000 lagi telah mula membanjiri sempadan sejak permulaan pencerobohan, kata pengawal itu.
“Seronok menyeberang tetapi juga amat menyedihkan untuk meninggalkan negara saya dalam keadaan berputus asa,” kata seorang wanita selepas menyeberang ke Medyka pada Sabtu lepas.
Di lebuh raya M13 ke arah satu lagi lintasan sempadan, pasukan CNN menemui sekurang-kurangnya lima pusat pemeriksaan yang disediakan di pintu masuk ke bandar yang mereka lalui. – Agensi


Scammer kebas RM33.7 juta dalam dua bulan
Oleh MOHD YUNUS YAKKUB

1 Mac 2022, 4:45 pm
SHAH ALAM – Mudah membuka akaun merupakan antara punca jenayah secara dalam talian dan siber mencatatkan kerugian mencecah RM33.7 juta dalam tempoh dua bulan tahun ini.
Ketua Polis Selangor, Datuk Arjunaidi Mohamed berkata, jenayah itu juga berlaku susulan mudah mendaftar nama individu menjadi keldai di Suruhanjaya Syarikat Malaysia (SSM) yang kemudian membuka akaun bank atas nama syarikat atau perniagaan keldai tersebut.
Berdasarkan rekod, sebanyak 549 kertas siasatan jenayah komersial dibuka dalam tempoh sama di Selangor.
“Daripada jumlah tersebut, sebanyak 405 kertas siasatan kes penipuan dalam talian dan jenayah siber direkodkan manakala 144 kes pula melibatkan jenayah bukan dalam talian.
“Kes-kes jenayah dalam talian dan siber menyumbang sebanyak 73.8 peratus dari jumlah keseluruhan kertas siasatan jenayah komersil yang dibuka,” katanya dalam kenyataan hari ini.
Kata beliau, terdapat penjenayah siber yang berjaya menggodam emel dan sistem perbankan internet mangsa sehingga pengeluaran wang dari akaun berjaya dibuat tanpa pengetahuan mereka.

Ini termasuk kejadian yang berlaku pada 22 Februari lalu melibatkan seorang pegawai akaun yang membuat laporan polis mendakwa majikannya mengalami kerugian RM 2.9 juta.
“Kejadian berlaku apabila emel syarikat bagi urusan perbankan internet dalam talian telah digodam.
“Email tersebut dihantar ke pihak bank dan mengarahkan pihak itu membuat penukaran ID perbankan syarikat majikan pengadu,” ujarnya.
Tambah beliau, pihak bank kemudiannya meluluskan penukaran ID tersebut tanpa membuat pengesahan menyebabkan RM2.9 juta telah dikeluarkan dari akaun bank syarikat menerusi 59 transaksi ke dalam 18 akaun berbeza dipercayai akaun keldai.
Justeru, Arjunaidi meminta kerjasama pihak bank supaya mengambil langkah-langkah mempertingkatkan sistem keselamatan perbankan internet agar tidak dapat digodam oleh penjenayah siber.
“Pihak bank juga perlu mewujudkan satu sistem semak dan imbang yang lebih ketat bagi semua urusan perbankan internet atau e-banking.
“Ini bagi mengelak akaun keldai digunakan secara berleluasa oleh penjenayah untuk memindahkan wang hasil jenayah,” jelasnya. – KOSMO! ONLINE


Pekerja TNB berdepan risiko tinggi banteras sindiket lombong bitcoin
Oleh MOHD. HUSNI MOHD. NOOR

1 Mac 2022, 4:32 pm
PUTRAJAYA – Dipatuk ular dan digigit anjing malah, turut disimbah air, cat dan asid oleh sindiket lombong bitcoin.
Itu antara dugaan dihadapi pekerja Tenaga Nasional Bhd. (TNB) sepanjang terbabit operasi mencegah aktiviti kecurian elektrik membabitkan sindiket lombong bitcoin di seluruh negara sejak dua tahun lalu.
Pendedahan itu dibuat Presiden dan Ketua Pegawai Eksekutif TNB Datuk IR Baharin Din pada sidang akhbar khas Ops Power bersama Suruhanjaya Pencegahan Rasuah Malaysia (SPRM), hari ini.
Baharin berkata, beliau berterima kasih kepada warga TNB yang bertungkus lumus mencegah aktiviti itu sejak beberapa tahun lalu.
Beliau berkata, pihaknya juga berterima kasih kepada SPRM, Polis Diraja Malaysia (PDRM) dan Suruhanjaya Tenaga (ST) kerana bekerjasama membanteras aktiviti memudaratkan ini.
“Kami mula mengesan aktiviti kecurian elektrik untuk perlombongan bitcoin ini sejak 2018 dengan 610 kes kecurian dilaporkan namun, ia semakin meningkat dengan 3090 kes direkodkan tahun lalu.

“Kami akui sudah tidak larat untuk mencegah aktiviti ini sehingga terpaksa bekerjasama dengan SPRM dan pihak berkuasa lain memandangkan kami ada kekangan dan batasan dari segi undang-undang.
“Kami boleh katakan frekuensi aktiviti kecurian elektrik ini semakin meningkat dan ia semakin memudaratkan serta berisiko tinggi terhadap keselamatan jika tercetusnya kebakaran,” katanya.
Katanya, ia juga memudaratkan kerana jumlah elektrik yang dicuri adalah sangat besar dan ia berterusan selama 24 jam sehari serta 360 hari setahun.
Ditanya sama ada TNB merancang untuk memberikan harga atau kadar tarif khas kepada operator bitcoin ini pada masa depan, Baharin berkata, pihaknya sudah mengemukakan cadangan itu kepada ST untuk diteliti. – KOSMO! ONLINE


Banjir: Mangsa di Terengganu menurun 16,070 orang
Oleh MOHD AZLI ADLAN

1 Mac 2022, 4:34 pm
KUALA TERENGGANU – Cuaca baik hari ini membolehkan mangsa banjir di Terengganu menurun sedikit kepada 16,070 orang daripada 4,196 keluarga.
Jurucakap Sekretariat Pengurusan Bencana Terengganu berkata, kesemua mangsa banjir itu berada di 111 pusat pemindahan sementara (PPS) di seluruh negeri ini.
“Kemaman kekal paling terjejas dengan 8,535 mangsa daripada 2,165 keluarga yang masih ditempatkan di 29 PPS.
“Sebanyak 29 PPS masih beroperasi di Dungun melibatkan 3,106 mamgsa daripada 897 keluarga,” katanya di sini hari ini.
Jurucakap Sekretariat Pengurusan Bencana Terengganu berkata, seramai 2,156 mangsa daripada 511 keluarga pula berada di 16 PPS di Hulu Terengganu
Tambah beliau, Besut mempunyai 522 mangsa daripada 139 keluarga yang berada di sembilan PPS.

“Seramai 494 daripada 149 keluarga masih berada 12 PPS di Setiu manakala sebanyak sembilan PPS masih beroperasi di Kuala Terengganu melibatkan 709 mangsa daripada 184 keluarga.
“Kuala Nerus mempunyai 543 mangsa daripada 150 keluarga yang berada di enam PPS manakala lima sekeluarga masih berada di sebuah PPS di Marang,” katanya. – KOSMO! ONLINE


2 rakan didakwa rompak wanita Jepun, Perancis
Oleh NUZULSHAM SHAMSUDDIN

1 Mac 2022, 3:57 pm
KUALA LUMPUR – Dua rakan didakwa di Mahkamah Sesyen di sini hari ini atas dua pertuduhan melakukan rompak berkumpulan ke atas dua wanita warga asing masing-masing Perancis dan Jepun.
Bagaimanapun kedua-dua tertuduh iaitu Muhamad Nor Azizi Zainal Abidin, 25, dan Sharifuden Mohd. Idzaham, 38, mengaku tidak bersalah selepas pertuduhan dibacakan terhadap mereka di hadapan Hakim Siti Aminah Ghazali.
Mengikut pertuduhan kedua-dua tertuduh didakwa dengan niat telah merompak berkumpulan ke atas Claire Barbara Marie Bolard, 47, yang merupakan warga Perancis dan Anna Yamauchi ,33, yang merupakan warga Jepun dengan merompak barangan berharga mereka antaranya telefon bimbit jenis Iphone, Samsung, kad ATM, pasport berserta sejumlah wang.
Kesalahan itu didakwa dilakukan masing-masing di tepi Jalan Tun Razak dan di hadapan sebuah kondominium di Jalan Medan Tuanku di sini pukul 10.30 pagi dan 11.15 pagi pada 20 dan 21 Januari lalu (2022).
Bagi kesalahan rompak berkumpulan itu, kedua-duanya didakwa mengikut Seksyen 395 Kanun Keseksaan yang memperuntukkan hukuman penjara maksimum 20 tahun dan boleh dikenakan sebat jika sabit kesalahan.
Dalam prosiding sama, Muhamad Nor Azizi juga turut mengaku tidak bersalah atas pertuduhan melakukan rompak terhadap seorang wanita Gladys Mongcal yang merupakan warga Filipina di Jalan Ceylon di sini pukul 8.40 pagi pada 20 Januari lalu.

Kesalahan itu didakwa mengikut Seksyen 392 Kanun Keseksaan yang memperuntukkan penjara maksimum 14 tahun dan dikenakan denda atau sebat jika sabit kesalahan.
Sementara itu, Sharifuden pula mengaku tidak bersalah atas satu pertuduhan, memiliki harta rompak iaitu telefon bimbit jenis Oppo di sebuah  hotel di Kota Damansara pukul 9 pagi pada 29 Januari lalu mengikut Seksyen 412 Kanun Keseksaan yang memperuntukkan penjara maksimum penjara dua tahun dan boleh dikenakan denda jika sabit kesalahan.
Terdahulu Timbalan Pendakwa Raya, Illya Syaheedah Mohd. Razif tidak menawarkan ikat jamin kepada kedua-dua tertuduh dengan mengambil kira kesalahan yang dipertuduhkan adalah serius.
Bagaimanapun, peguam, Effa Ruzanna Anuar merayu agar kedua-dua anak guamnya diberi ikat jamin pada kadar rendah atas alasan kedua-dua tertuduh mempunyai tanggungan keluarga.
Selepas mendengar permohonan daripada kedua-dua pihak, hakim Siti Aminah membenarkan setiap tertuduh diikat jamin sebanyak RM25,000 dan menetapkan 30 Mac untuk sebutan semula kes. – KOSMO! ONLINE


Hanya 29 berjaya tamat latihan 69 Komando
Oleh WAT KAMAL ABAS

1 Mac 2022, 4:49 pm
TAIPING – Seramai 29 pelatih kursus asas 69 Komando Polis Diraja Malaysia berjaya menamatkan latihan setelah melalui pelbagai ujian sukar sejak lima bulan lalu.
Timbalan Ketua Polis Negara, Datuk Razarudin Husain berkata, seramai 284 orang lulus tapisan awal sebelum hanya 117 orang yang layak mengikuti kursus tersebut.
“Daripada jumlah itu, hanya 103 orang iaitu empat pegawai dan 99 anggota melaporkan diri untuk hadir kursus asas ini.
“Bagaimana pun, hanya 29 orang yang berjaya menamatkan kursus dan layak dipakai beret pasukan 69 Komando,” ujarnya
semasa berucap pada Majlis Pentauliahan Beret dan Penutupan Kursus Asas 69 Komando siri 1/2021.
Kursus berkenaan diadakan di Markas Latihan Luar Cawangan Latihan Peperangan Khas 69 Komando di Trong di sini.
Menurutnya, pasukan 69 komando memiliki keupayaan melaksanakan penugasan keselamatan dan ketenteraman awam dengan lebih versatil.

“Pasukan 69 Komando merupakan sebuah unit yang mempunyai kualiti dan standard yang tersendiri.
“Memiliki daya tahan yang tinggi ketika melaksanakan operasi panjang dalam hutan serta memiliki kemahiran tempur yang tinggi,” ujarnya.
Beliau turut berpesan pada para pelatih yang berjaya menamatkan latihan asas tersebut agar dapat melaksanakan tugas dengan cemerlang serta menjaga nama baik 69 Komando. – KOSMO! ONLINE


Amaran ribut petir hampir di seluruh negeri petang ini
Oleh HARRITH HISHAM

1 Mac 2022, 3:52 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat hampir di seluruh negeri petang ini.
MetMalaysia dalam satu kenyataan berkata, amaran dikeluarkan di Kedah melibatkan kawasan Kulim dan Bandar Baharu sehingga lewat petang ini.
“Di Perak, ia membabitkan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Di sebelah pantai timur, turut menerima amaran sama di Kelantan melibatkan Pasir Mas, Tanah Merah dan Machang,” katanya.
Sementara itu, di Terengganu ia tertumpu di kawasan Hulu Terengganu manakala di Pahang membabitkan Jerantut, Maran, Pekan dan Rompin.
Selain itu, amaran cuaca buruk turut dijangka berlaku melibatkan keseluruhan kawasan di Selangor, Kuala Lumpur, Putrajaya Negeri Sembilan, Melaka dan Pulau Pinang.

Keadaan sama turut diramalkan berlaku di Johor melibatkan Tangkak, Segamat, Muar, Batu Pahat, Kluang, Mersing dan Kota Tinggi.
“”Di Sarawak membabitkan Kuching, Serian, Samarahan, Sri Aman, Miri (Miri) dan Limbang.
“Di Sabah pula membabitkan Pedalaman (Kuala Penyu dan Beaufort), Pantai Barat, Sandakan (Telupid, Kinabatangan, Beluran dan Sandakan) dan Kudat serta Labuan,” ujarnya. – KOSMO! ONLINE


Kutipan cukai 2021 meningkat 17 peratus
Oleh EDDY AQMAL MOHAMED HAMIDI

1 Mac 2022, 3:05 pm
CYBERJAYA – Kutipan cukai bagi tahun 2021 mencatatkan peningkatan sebanyak 17 peratus kepada lebih RM140 bilion berbanding tahun sebelumnya.
Menteri Kewangan, Tengku Datuk Seri Zafrul Tengku Abdul Aziz berkata, prestasi cemerlang itu merupakan kejayaan membanggakan kerana hasil kutipan cukai menyumbang kepada hampir separuh jumlah pendapatan negara.
“Kejayaan yang amat membanggakan ini merupakan usaha teransformasi Lembaga Hasil Dalam Negeri (LHDN) yang merentasi 28 perkhidmatan percukaian secara dalam talian dan enam aplikasi digital di bawah pendekatan ‘Go Digital For Future Services’.
“Ketangkasan LHDN dalam mengadaptasi keperluan pendigitalan jelas sekali memudahkan urusan percukaian seperti digambarkan melalui Statistik Percukaian Hasil yang menunjukkan peningkatan trend pematuhan cukai dari tahun ke tahun,” katanya.
Beliau membacakan teks ucapan Perdana Menteri, Datuk Seri Ismail Sabri Yaakob pada Majlis Perasmian Hari Hasil Ke-26 di Menara Hasil di sini hari ini.
Turut hadir Timbalan Menteri Kewangan 2, Yamani Hafez Musa, Ketua Pegawai Eksekutif LHDN, Datuk Mohd. Nizom Sairi, Setiausaha Bahagian Cukai Kementerian Kewangan (MOF), Che Nazli Jaapar dan Ketua Pengarah Jabatan Kastam Diraja Malaysia (JKDM), Datuk Seri Abdul Latif Abdul Kadir.

Menurut Tengku Zafrul, pendekatan senegara merentasi semua pihak termasuk kerajaan, swasta dan rakyat diperlukan bagi memastikan pendapatan negara terus stabil selari dengan semangat dan konsep Keluarga Malaysia.
“Ini terutama melalui pembayaran cukai yang mana hasil yang dikutip akan digunakan bagi membangunkan negara sekali gus mensejahterakan Keluarga Malaysia dengan pelbagai program bermanfaat.
“Dengan sinar pemulihan yang lebih jelas tahun ini, kerajaan turut menjangkakan kutipan hasil akan kembali pada paras sebelum pandemik Covid-19 melanda.
“Saya percaya dan yakin bahawa Keluarga LHDN akan berjaya mengulangi pencapaian tahun 2021 serta memenuhi atau melebihi sasaran kutipan cukai RM139 bilion bagi tahun ini,” ujar beliau.
Tambah beliau, bagi menyokong hasrat itu, LHDN melalui pengurusannya, perlu merangka pelbagai strategi jangka pendek dan sederhana dan pada masa sama mengekalkan prestasi yang baik pada masa hadapan. -KOSMO! ONLINE


Polis buru dua lelaki lakukan rompakan bersenjata di Mentakab
Oleh ABDUL RASHID ABDUL RAHMAN

1 Mac 2022, 3:32 pm
TEMERLOH – Polis giat memburu dua lelaki yang disyaki terlibat dalam kes rompakan bersenjata di sebuah rumah di kawasan perumahan Mentakab dekat sini kelmarin.
Ketua Polis Daerah Temerloh Asisten Komisioner Mohd. Azhar Mohd. Yusoff berkata, dalam kejadian kira-kira pukul 10.30 malam itu suspek didapati bersenjatakan parang dan memakai topi keledar serta pelitup muka.
“Berdasarkan siasatan awal dalam kejadian itu suspek telah melarikan wang tunai dan barang kemas dengan anggaran kerugian RM10,000.
“Polis sedang mengesan suspek dan meminta kerjasama orang awam supaya tampil menyalurkan maklumat kepada pihak polis,” katanya dalam kenyataan di sini hari ini.
Menurutnya kes itu disiasat mengikut Seksyen 395/397 Kanun Keseksaan dan siasatan giat dilakukan bagi mengesan suspek.
Dalam pada itu beliau menasihatkan orang ramai agar sentiasa memastikan langkah-langkah keselamatan seperti memastikan pintu dan tingkap rumah dikunci dengan baik.

Kataya, orang ramai juga disaran menambah ciri-ciri keselamatan seperti memasang kamera litar tertutup dan tidak menyimpan barangan berharga di dalam rumah bagi mengelakkan kejadian jenayah. – KOSMO! ONLINE


Pemandu Myvi buang sampah ikut tingkap dikecam
Oleh KOSMO!

1 Mac 2022, 3:49 pm
PETALING JAYA – Tular sebuah video memaparkan tindakan seorang pemandu Perodua Myvi membuang sampah melalui tingkap kenderaan telah menerima kecaman hebat daripada orang ramai
Klip video berdurasi 14 saat itu telah dirakam oleh seorang pengguna, Ali Burn menerusi kamera papan pemuka sebelum dimuat naik di laman Facebook DashCam Owners Malaysia.
Difahamkan kejadian itu berlaku di sebuah kawasan perumahan.
Menurut perakam, dia telah membuat aduan kepada Pihak berkuasa tempatan (PBT) secara dalam talian agar pemandu tersebut dikenakan tindakan sewajarnya ekoran sikap tidak bertanggungjawabnya.
“Selesai buat laporan dan aduan, kita tunggu tindakan daripada pihak PBT,” tulisnya di komen.
Susulan perkongsian klip video itu, rata-rata orang ramai meluahkan rasa kecewa kerana masih ramai pengguna yang sewenang-wenangnya membuang sampah merata-rata dan tindakan pemandu tersebut turut dikeji.

“Aku memang cukup benci dengan golongan yang suka buang sampah ikut tingkap kereta, kalau jumpa dekat jalan memang aku bunyikan hon panjang-panjang, jenis suka buat sampah, lepas itu mengeluh cakap majlis daerah tak buat kerja,” luah Muhamad Nasrul Lok.
“Mohon diambil tindakan yang serius kepada pemandu tersebut atau sesiapa sahaja yang suka campak sampah ikut suka hati, rasanya tong sampah banyak di Malaysia, tapi masih ada jenis mentaliti lapok,” ujar Syed Hanafi.
“Ini mesti jenis rumah pun kotor, tak reti kemas, sebab tu dekat mana-mana pun jadi pengotor, buang sampah suka hati, dasar manusia tiada mata, hati dan perasaan,” kata seorang pengguna lain. – KOSMO! ONLINE


Banjir: 708 calon SPM di Pasir Mas tangguh peperiksaan BM, BI
Oleh YATIMIN ABDULLAH

1 Mac 2022, 3:11 pm
PASIR MAS – Seramai 708 calon Sijil Pelajaran Malaysia (SPM) 2021 di tujuh buah sekolah di daerah ini tidak akan menduduki peperiksaan kertas Bahasa Melayu (BM) dan Bahasa Inggeris (BI) yang dijadualkan pada esok dan lusa.
Menteri Kanan (Pendidikan), Datuk Dr. Radzi Jidin berkata, kesemua pelajar itu akan kembali menduduki peperiksaan bagi dua kertas tersebut pada sidang kedua yang berlangsung April ini.
Ia melibatkan calon SPM dari Sekolah Menengah Ugama (SMU) (Arab) Khairiah Banggol Stol, SMU (Arab) Al-Falah, Sekolah Menengah Kebangsaan (SMK) Meranti, SMK Rantau Panjang, SMK Baroh Pial dan Mahaad Muhammadi Rantau Panjang.
“Peperiksaan pada April ini hanya melibatkan mata pelajaran BM dan BI. Pelajar terbabit terpaksa menangguhkan dua kertas peperiksaan itu berikutan tujuh buah sekolah dilanda banjir selain tiada pusat peperiksaan alternatif di daerah ini.
“Sidang kedua untuk SPM bukan perkara baharu. Tahun lalu, Kementerian Pendidikan (KPM) menggunakan keadah sama berikutan terdapat calon SPM yang positif Covid-19,” katanya ketika ditemui pemberita selepas mengadakan lawatan ke Sekolah Menengah Agama (SMKA) Lati di sini hari ini.
Radzi memberitahu, peperiksaan bagi kertas peperiksaan lain berjalan seperti biasa, namun bergantung kepada situasi semasa banjir.

Menurutnya, calon SPM yang terkesan banjir atau sukar ke pusat peperiksaan boleh berhubung dengan guru atau pengetua sekolah untuk tindakan lanjut.
“KPM sentiasa membuat pemantauan bagi memastikan SPM berjalan lancar. Calon yang terjejas boleh memakai pakaian yang bersesuaian sepanjang peperiksaan berlangsung.
“Tindakan selanjutnya akan diambil sekiranya berlaku banjir atau paras air semakin naik dalam tempoh peperiksaan berlangsung sehingga menjejaskan pusat peperiksaan,“ katanya. – KOSMO! ONLINE


Remaja perempuan maut Toyota Avanza terbabas langgar pokok
Oleh MOHD SYALMIZI HAMID

1 Mac 2022, 3:15 pm
SEBERANG PERAI – Seorang remaja perempuan terbunuh, manakala empat yang lain cedera selepas kenderaan pelbagai guna (MPV) jenis Toyota Avanza dinaiki mereka terbabit kemalangan di Jalan Air Hitam, Tasek Gelugor di sini hari ini.
Dalam kejadian kira-kira pukul 8 pagi itu, mangsa berusia 17 tahun yang merupakan penumpang hadapan disahkan meninggal dunia di tempat kejadian dipercayai akibat kecederaan parah.
Kejadian dikatakan berlaku apabila MPV itu yang dipandu seorang lelaki dari arah Guar Petai, Kepala Batas menghala Sungai Dua, Butterworth secara tiba-tiba hilang kawalan ketika melalui satu selekoh.
Difahamkan, kenderaan berwarna kelabu itu kemudiannya terbabas ke kanan jalan dan melanggar sebatang pokok yang berada di tepi jalan di arah bertentangan.
Mayat mangsa kemudiannya dihantar ke Unit Forensik Hospital Kepala Batas di sini bagi urusan bedah siasat, manakala empat individu yang cedera dikejarkan ke hospital sama bagi rawatan lanjut.
Sementara itu, Ketua Polis Daerah Seberang Perai Utara, Asisten Komisioner Mohd. Radzi Ahmad mengesahkan kejadian itu. – KOSMO! ONLINE


‘Romeo’ di India kahwin 27 kali, bolot harta isteri
Oleh KOSMO!

1 Mac 2022, 3:17 pm
NEW DELHI – Seorang lelaki India telah ditangkap kerana didakwa mengahwini sekurang-kurangnya 27 wanita berada dalam tempoh 43 tahun dengan tujuan untuk membolot harta mangsa, lapor akhbar The Indian Express.
Ramesh Chandra Swain, 66, dari negeri Odisha, di timur India, dituduh menipu berpuluh-puluh wanita untuk mengahwini mereka dengan menyamar sebagai doktor yang berjaya atau  pegawai kanan Kementerian Kesihatan India.
Ramesh yang hanya mempunyai pendidikan Kelas 10, menggunakan dokumen pengenalan diri palsu untuk meyakinkan mangsanya sebelum membolot sejumlah wang dan aset penting daripada mereka.
Menariknya, kebanyakan wanita yang dikahwininya sejak sedekad lalu adalah berpendidikan tinggi,  malah terdiri daripada doktor dan akauntan hinggalah peguam Mahkamah Agung.
Lelaki itu  berkahwin buat kali pertama pada 1982 dan mempunyai dua anak lelaki serta seorang anak perempuan hasil daripada perkahwinan tersebut.
Sejak itu, dia dipercayai telah menipu hampir 90 wanita lain,  namun hanya sebilangan kecil daripada mereka bersetuju menjadi sebahagian daripada siasatan rasmi.

Ini kerana majoriti yang lain bimbang serta takut akan stigma yang bakal diterima daripada masyarakat.
Penipu yang menggunakan pelbagai nama dan kad identiti palsu itu menyasarkan wanita bujang, kesepian dan meyakinkan mereka untuk memindahkan sejumlah wang dan aset penting ke atas namanya sebelum meninggalkan mereka.- Agensi


Warga emas mati lemas dalam kolam ikan
Oleh FARAHWAHIDA AHMAD

1 Mac 2022, 3:42 pm
SEGAMAT – Seorang warga emas ditemui lemas dalam kolam ikan di kebun miliknya di Jalan Kelompang, Kampung Kenawar, Pogoh, di sini pagi tadi.
Mangsa, Liaw Guan @ Liew Kuan Yik, 73, dilaporkan hilang oleh ahli keluarganya setelah hampir dua jam setengah tidak dapat dihubungi.
Komander Operasi diketuai oleh Penolong Kanan Penguasa Bomba (PkPB), Mazuki Ismail, berkata, Pusat Gerakan Operasi (PGO) menerima panggilan kecemasan mangsa lemas pada pukul 10.57 pagi.
“Operasi mencari dan menyelamat (SAR) mangsa dilakukan dengan bantuan penduduk kampung di lokasi terakhir mangsa dilaporkan tergelincir.
“Mangsa kemudiannya ditemui di dasar kolam pada pukul 11.20 pagi.” katanya ketika ditemui hari ini.
Mangsa disahkan telah meninggal dunia di tempat kejadian oleh pihak Kementerian Kesihatan (KKM).

Terdahulu, tiga jentera dari BBP Bandar Baru Segamat dengan kekuatan keseluruhan seramai 11 orang anggota telah dihantar ke tempat kejadian.
Tindakan operasi dengan mengangkat mangsa yang berada ditepi kolam menggunakan stretcher.
Ketua Polis Daerah Segamat, Superintendan Bahrin Mohd Noh ketika dihubungi berkata, kes diklasifikasikan mati mengejut (SDR).
“Mayat mangsa diserahkan kepada pihak polis untuk tindakan selanjutnya dan dihantar ke Jabatan Forensik Hospital Segamat untuk bedah siasat,” katanya.-KOSMO! ONLINE


28 lebuh raya mula laksana RFID
Oleh MOHD RIDZAUDDIN ROSLAN

1 Mac 2022, 3:44 pm
KUALA LUMPUR – Sebanyak 28 lebuh raya di seluruh negara telah melaksanakan penggunaan teknologi Identifikasi Frekuensi Radio (RFID) setakat ini selaras hasrat kerajaan memperkenalkan sistem kutipan tol tanpa henti dikenali Multi Lane Free Flow (MLFF).
Menteri Kanan Kerja Raya, Datuk Seri Fadillah Yusof berkata, selain itu, dua lagi lebuh raya iaitu Lebuhraya Pantai Timur Fasa 1 dan Lebuhraya Pantai Timur Fasa 2 dijangka melaksanakan RFID pada penghujung Jun depan.
“Pelaksanaan teknologi RFID adalah selaras dengan hasrat Kementerian untuk memperkenalkan sistem MLFF yang menggunakan pendekatan teknologi RFID dan dijangka dilaksanakan sepenuhnya menjelang tahun 2025.
“Dalam menerajui inisiatif memperkenalkan sistem secara elektronik sepenuhnya, pelbagai kajian, sesi libat urus dan dialog diadakan bersama pemegang taruh (stakeholders) bagi mendapatkan maklum balas serta penyelesaian terbaik berhubung kaedah akan digunapakai,” katanya di Dewan Rakyat tadi.
Beliau berkata demikian sebagai menjawab soalan Datuk Mohd. Fasiah Mohd. Fakeh (Bersatu-Sabak Bernam) yang mahu mengetahui tentang pelaksanaan RFID setakat ini.
Sementara itu, katanya, kementerian turut meneliti untuk melaksanakan sistem tol tanpa palang seperti Electronic Road Pricing (ERP) yang diguna pakai di Singapura.

“Namun, atas kekangan kos dan pelaksanaan model perniagaan yang akan membebankan rakyat menyebabkan sistem itu tidak dilaksanakan di Malaysia dan teknologi RFID dipilih,” jelasnya.
Sementara itu, bercakap mengenai kos pembelian RFID, Fadillah menjelaskan, harga jualan semasa peranti itu bernilai RM35.
“Kos itu merangkumi kos tag RFID, pemasangan tag, sistem dan pengoperasian. Walau bagaimanapun, pihak Kerajaan telah meminta supaya pihak TNG Sdn. Bhd. untuk mengkaji semula kos-kos berkenaan bagi tujuan mengurangkan harga jualan,” katanya. -KOSMO! ONLINE


Enggan ke PPS takut dijangkiti Covid-19
Oleh ROHANA MOHD. NAWI

1 Mac 2022, 3:27 pm
TUMPAT – Seorang penduduk Kampung Bendang Pak Yong di sini enggan ke pusat pemindahan sementara (PPS) ekoran bimbang sekali lagi dijangkiti Covid-19 meskipun kawasan kampungnya sudah dinaiki air.
Seorang penduduk, Susilawani Fauzi, 33, berkata, selain itu, ibunya yang tinggal berhampiran rumahnya juga tidak mahu berpindah ke PPS selepas mereka sekeluarga dijangkiti Covid-19 semasa berada di pusat tersebut pada hujung tahun 2020 lalu.
Katanya, bimbang dengan keadaan itu kembali berulang, semua ahli keluarga kini menumpang di rumahnya yang mempunyai struktur binaan tinggi berbanding rumah penduduk lain.
“Apabila berlaku banjir, kampung ini dan Kampung Kajang Sebidang pasti akan terjejas akibat bencana itu. Jadi, kami mengambil keputusan untuk tidak berpindah ke PPS pada kali ini.
“Bot Angkatan Pertahanan Awam Malaysia datang ke kampung ini di sini kira-kira pukul 10 pagi tadi untuk membantu mangsa banjir, namun kami memaklumkan bahawa enggan berpindah akibat takut dijangkiti Covid-19,” katanya ketika dihubungi Kosmo! hari ini.
Menurut Susilawani, selain keluarganya, kira-kira 50 keluarga lain di dua kampung itu juga didapati enggan berpindah ke PPS ekoran bimbang dijangkiti Covid-19.

Katanya, kebanyakan penduduk rela menumpang di rumah saudara mara mereka daripada berpindah ke PPS yang pastinya akan dihuni ramai lagi mangsa banjir.
“Pengalaman dijangkiti Covid-19 semasa berada di PPS amat memeritkan dan saya seboleh-bolehnya akan mengelak daripada berpindah ke PPS jika kes jangkitan masih tinggi.
“Saya melihat banjir yang melanda pada penghujung Februari lalu itu lebih teruk berbanding bah besar pada 2014 kerana air masuk ke dalam rumah ibu sehingga paras lutut,” katanya. – KOSMO! ONLINE


‘Bukan nak riak, ini hasil titik peluh saya’
Oleh NUR EMIRA SAIZALI

2 Mac 2022, 10:14 pm
PETALING JAYA – Selepas memerah keringat untuk mengumpul wang selama lebih setahun, pelakon terkenal Zara Zya akhirnya berjaya memiliki kereta idamannya jenis Porsche 718 Boxster.
Berkongsi kegembiraan, pemilik nama penuh Zainurul Razia Mohd Zainuddin, 37, itu mengumpul duit lebih setahun bagi membeli kereta mewah bernilai RM400,000 itu.
“Semestinya bersyukur dan bangga dengan diri sendiri kerana akhirnya berjaya memiliki kereta yang berbeza daripada model lain.
“Bukan mudah nak kumpul duit sejak setahun lalu tapi mungkin saya jenis suka meletakkan sasaran dan kini usaha tersebut berbayar,” katanya kepada Kosmo! Online hari ini.
Bercerita tentang usahanya menyimpan wang, pelakon yang terkenal menerusi drama Love You Mr. Arrogant itu memberitahu perlu mengambil kira banyak aspek termasuk kos servis kenderaan.
“Kumpul duit pun saya harus fikir jauh ke depan, kerana kereta begini perlukan kos penyelenggaraan yang tinggi.

“Jadi, saya kumpul bukan hanya untuk harga kereta tetapi juga kos-kos lain seperti servis dan sebagainya,” ujarnya.
Sedar terdapat segelintir individu yang kurang senang melihatnya membeli kereta mewah tersebut namun pembelian tersebut adalah sebagai penghargaan buat diri sendiri selepas lama bekerja keras.
“Terpulang kepada mereka yang melihat untuk bercakap apa sekali pun. Tak kira apa saya buat, orang akan bercakap juga.
“Niat saya berkongsi dalam media sosial juga bukan kerana riak tetapi hanya ingin mengabadikan foto tersebut sebagai satu memori manis.
“Ini adalah hasil titik peluh sendiri. Satu pencapaian juga buat saya kerana boleh memiliki kereta sebegini,” katanya yang turut memiliki dua buah syarikat, iaitu G7 Construction Company dan FZA UTAMA Sdn. Bhd.
Terdahulu, Zara yang juga pengasas Malaysia Prihatin itu berkongsi sekeping foto bersama kenderaan baharunya dalam akaun Instagram.
Foto tersebut seterusnya meraih perhatian, selain mengundang ucapan tahniah daripada netizen, termasuk rakan selebriti. – KOSMO! ONLINE


Jenazah warga emas dikebumi di kampung sebelah
Oleh ROSALWANI CHE SOH

2 Mac 2022, 9:25 pm
TUMPAT – Jenazah seorang warga emas di Kampung Kajang Sebidang sini terpaksa dibawa menaiki bot sejauh dua kilometer untuk dikebumikan di tanah perkuburan kampung sebelah selepas kawasan itu masih terjejas banjir.
Jenazah Sulong Ahmad, 88, dibawa dengan bot Balai Bomba dan Penyelamat Pengkalan Kubor dari rumahnya ke Tanah Perkuburan Kampung Jal Kechik di sini dengan diiringi dua ahli keluarga.
Cucu arwah, Shahril Mohd. Othman, 19, berkata, arwah datuk sepatutnya dikebumikan di Tanah Perkuburan Islam di kampung berkenaan, namun keputusan itu terpaksa diubah saat akhir.
“Arwah meninggal dunia pada pukul 10 pagi tadi akibat sakit tua. Jenazahnya tidak dapat dikebumikan di kampung ini selepas banjir masih memenuhi kawasan tanah perkuburan.
“Semua ahli keluarga membuat keputusan untuk mengebumikan arwah di Tanah Perkuburan Islam Kampung Jal Kechik, namun jenazah perlu dibawa menaiki bot bagi meredah kawasan kampung yang seperti lautan akibat banjir.
“Kami menghubungi pihak bomba untuk meminta bantuan membawa keluar jenazah sejauh kira-kira dua kilometer menuju ke Kampung Jejulok di sini kerana van menunggu di sana,” katanya.- KOSMO! ONLINE


MAFI komited bantu pengusaha nanas
Oleh NUR ALINA HASSAN

2 Mac 2022, 9:03 pm
MUAR- Kementerian Pertanian dan Industri Makanan (MAFI) melalui Lembaga Perindustrian Nanas Malaysia (LPNM) komited dalam membantu pengusaha nanas di negara ini untuk meningkatkan purata pendapatan mereka sehingga RM8,000 sebulan.
Menteri MAFI, Datuk Seri Dr. Ronald Kiandee berkata, melalui Rancangan Malaysia Ke-12 (RMK-12), pihaknya memperuntukkan sebanyak RM137 juta bagi menjayakan tujuh skop program pembangunan meliputi bantuan kepada pekebun kecil serta usahawan industri hiliran nanas.
“Sektor industri nanas negara diunjurkan terus berkembang sebanyak lima peratus setahun dengan eksport nanas negara telah mengalami peningkatan ketara iaitu sebanyak RM641 juta pada tahun 2020 berbanding RM138 juta pada tahun 2016.
“Ia selaras dengan halatuju LPNM memperkasakan pembangunan industri nanas negara serta meningkatkan purata pendapatan pengusaha nanas daripada RM5,000 sebulan kepada RM8,000 sebulan dalam tempoh RMK-12,” katanya.
Beliau berkata demikian ketika ditemui media pada Program Jelajah Dialog Industri Makanan 2022 (DIA2022) Pagoh, di sini, hari ini, yang turut dihadiri Pengerusi LPNM, Datuk Dr. Sahruddin Jamal.-KOSMO! ONLINE


Remaja dikhuatiri lemas terjatuh dalam kolam
Oleh ZAKKINA WATI AHMAD TARMIZI

2 Mac 2022, 11:46 pm
SEREMBAN – Seorang remaja lelaki dikhuatiri lemas selepas terjatuh di sebuah kolam tinggal berhampiran Taman Bukit Saga, Mantin dekat sini dalam kejadian petang tadi.
Mangsa dikenali sebagai, Danny Izzahagi Muhammad Azrul, 13, yang tinggal di Taman Desa Pelangi, Mantin di sini.
Komander Operasi Kanan dari Ibu Pejabat Operasi Negeri, Seremban 2, Penolong Kanan, Penguasa Bomba Saiful Nazri Mohd. Nor berkata, pihaknya menerima panggilan kejadian pada pukul 6.52 petang dan tiba di lokasi empat minit kemudian.
“Setibanya di lokasi kejadian, kami dimaklumkan mengenai seorang remaja lelaki berusia 13 tahun itu datang bersama lima orang rakannya untuk memancing.
“Bagaimanapun, mangsa dikhuatiri lemas akibat terjatuh ke dalam kolam terbabit. Sehingga kini, mangsa belum ditemui dan operasi mencari dan menyelamat sedang dijalankan,” katanya ketika dihubungi.
Saiful Nazri menjelaskan, pihak bomba juga telah menggunakan khidmat anggota dari Pasukan Penyelamat Di Air (PPDA) dari Balai Bomba dan Penyelamat Telok Kemang, Port Dickson bagi mencari mangsa. – KOSMO! ONLINE.


Nur Khawla Soleha nama anak Syamel, Ernie
Oleh NUR EMIRA SAIZALI

2 Mac 2022, 10:22 pm
PETALING JAYA – Selepas lebih seminggu dilahirkan, pasangan penyanyi terkenal Ernie Zakri dan Syamel mengumumkan nama anak mereka sebagai Nur Khawla Soleha.
Syamel dan Ernie mengumumkan nama anak sulung mereka menerusi hantaran Instagram masing-masing hari ini.
“Selamat datang ke dunia Nur Khawla Soleha.
“Semoga menjadi anak yang solehah daddy dan ibu, membesar dengan penuh keberkatan serta rahmat Allah SWT,” tulis pelantun Hidup Dalam Mati itu.
Bagaimanapun, Ernie mahupun Syamel sehingga kini masih belum berkongsi foto wajah puteri kesayangan mereka.
Terdahulu, Ernie selamat melahirkan Nur Khawla di sebuah pusat perubatan di ibu negara pada pukul 10.14 pagi pada 22 Februari lalu.

Sebagai info, pasangan lagu duet Aku Cinta berkenaan diijabkabul 26 Mac tahun lalu dalam sebuah majlis tertutup di Masjid Puncak Alam, Selangor. – KOSMO! ONLINE


Cuaca buruk di lapan negeri malam ini
Oleh HARRITH HISHAM

2 Mac 2022, 8:24 pm
PETALING JAYA – Penduduk di beberapa negeri dinasihatkan berwaspada susulan amaran ribut petir, hujan lebat dan angin kencang malam ini.
Keadaan itu dijangkakan berlarutan bagi semua negeri terlibat sehingga lewat malam.
Jabatan Meteorologi (MetMalaysia) dalam kenyataan berkata, amaran dikeluarkan melibatkan Kedah di Yan, Kuala Muda, Baling, Kulim dan Bandar Baharu serta keseluruhan Pulau Pinang.
“Di Perak membabitkan kawasan Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.
“Amaran turut dikeluarkan di Pahang melibatkan Tanah Tinggi Cameron, Lipis, Jerantut dan Bera sementara di Selangor di kawasan Sabak Bernam.
Jelas MetMalaysia, cuaca buruk tersebut turut dijangka berlaku di Negeri Sembilan membabitkan kawasan Jelebu dan Jempol.

“Selain itu, di Sarawak, cuaca buruk diramalkan tertumpu di Sibu (Selangau), Kapit (Kapit), Bintulu (Tatau dan Sebauh) dan Limbang.
“Manakala di Sabah melibatkan Pedalaman (Sipitang dan Tenom), Sandakan (Beluran) dan Kudat,” ujarnya.- KOSMO! ONLINE


Gempa bumi kuat gegar kepulauan New Zealand
Oleh HARRITH HISHAM

2 Mac 2022, 9:35 pm
PETALING JAYA – Gempa bumi kuat bermagnitud 6.2 skala Ritcher dilaporkan berlaku di Kepulauan Kermadec, New Zealand pada pukul 8.52 malam tadi.
Jabatan Meteorologi Malaysia (MetMalaysia) berkata, pusat gempa bumi tersebut terletak 30.1 darjah selatan dan 177.0 darjah barat.
“Kejadian itu berlaku pada kedalaman 83 kilometer (km) dan 1,048 km Timur Laut dari Tauranga, New Zealand.
“Bagaimanapun, tiada ancaman tsunami kepada Malaysia berikutan kejadian tersebut,” katanya dalam satu kenyataan hari ini. – KOSMO! ONLINE


64 lokasi terjejas akibat bencana alam
Oleh HARRITH HISHAM

2 Mac 2022, 9:16 pm
PETALING JAYA – Sebanyak 64 lokasi terjejas akibat bencana alam melibatkan tujuh negeri di Semenanjung termasuk Sabah setakat pukul 2 petang hari ini.
Menurut laporan bencana Jabatan Kerja Raya Malaysia (JKR), sebanyak 41 lokasi direkodkan terjejas akibat banjir membabitkan empat daerah di Terengganu dan tujuh di Kelantan.
Selain itu, sebanyak 15 lokasi dicatatkan mengalami cerun runtuh melibatkan Kedah, Negeri(2), Sembilan (2), Pahang (2), Selangor (2), Terengganu (2), Kelantan (2) dan Sabah (1).
Dalam pada itu, sebanyak lapan lokasi turut dilaporkan terjejas akibat jalan runtuh dan mendap. – KOSMO! ONLINE


Pemandu lori hayun kapak ke arah pegawai JPJ ditahan
Oleh MOHD. RAFIE AZIMI

2 Mac 2022, 9:50 pm
KUALA NERANG – Polis menahan seorang pemandu lori balak kerana disyaki menghayunkan kapak ke arah pegawai Jabatan Pengangkutan Jalan (JPJ) dalam kejadian di Simpang Tiga Kurung Hitam di sini hari ini.
Dalam kejadian kira-kira pukul 10.50 pagi itu, suspek berusia lingkungan 50-an dikatakan naik berang dan enggan memberi kerjasama ketika diperiksa dua pegawai JPJ terbabit.
Ketua Polis Daerah Padang Terap, Deputi Superintendan Mulkiaman Manzar berkata, dua pegawai penguat kuasa sebelum itu memberhentikan kenderaan di tepi lori sebelum suspek turun dan menunjukkan sekeping saman yang diterimanya pada Januari lalu.
“Pegawai JPJ terbabit seterusnya meminta lesen memandu dan kad pengenalan tetapi suspek enggan memberikan kerjasama,” katanya di sini hari ini.
Kata beliau, suspek turut merakamkan gambar kedua-dua pegawai JPJ terlibat dan berlaku pertengkaran mulut antara mereka.
“Suspek bertindak agresif dengan mengeluarkan kapak dari lorinya dan didakwa menghayunkannya ke arah pegawai JPJ,” ujarnya.

Katanya, pegawai JPJ bertindak pantas dengan merampas kapak tersebut. – KOSMO! ONLINE


Ban kunci air Taman Sri Muda pecah
Oleh ISKANDAR SHAH MOHAMED

2 Mac 2022, 11:01 pm
SHAH ALAM – Hujan lebat berterusan mengakibatkan ban berdekatan pintu kunci air di Taman Sri Muda, Seksyen 25 di sini, pecah malam ini.
Kejadian kira-kira pukul 8 malam itu dipercayai menyebabkan berlaku limpahan air ke kawasan perumahan berdekatan.
Pengarah Bomba dan Penyelamat Selangor, Norazam Khamis berkata, tujuh anggota termasuk pegawai bersama jentera dari Balai Bomba dan Penyelamat (BBP) Shah Alam bergegas ke lokasi kejadian berkenaan sebaik menerima panggilan kecemasan pada pukul 8.15 malam.
“Pemeriksaan awal mendapati ban pintu kunci air itu pecah dan berlaku limpahan setinggi 0.6 meter sehingga paras tebing.
“Keadaan itu turut dikhuatiri menyebabkan air melimpah ke kawasan perumahan berhampiran,” katanya dalam kenyataan hari ini.
Jelas Norazam, pihaknya kini dalam keadaan bersiap siaga sepenuhnya menghadapi sebarang kemungkinan.-KOSMO!ONLINE


Telefon dilarikan monyet ketika cuba buat ‘content’ media sosial
Oleh KOSMO!

2 Mac 2022, 8:00 pm
JAKARTA – Sebuah video tular di media sosial Indonesia memaparkan situasi ketika seekor monyet mengambil telefon milik seorang wanita yang diletakkan di atas lantai untuk merakam video, lapor laman berita Suara.com.
Video yang dimuat naik pada akaun Instagram bernama @memomedsos.
Seorang wanita bertindak meletakkan telefonnya di atas lantai lalu berjalan menuju ke hadapan.
Ketika berdiri bersama rakan-rakannya untuk mencipta kandungan media sosial, tiba-tiba salah seorang rakannya menjerit. Rakaman video kemudian menunjukkan langit yang berwarna biru pada waktu itu.
Rupa-rupanya, seekor monyet yang berada di kawasan itu telah mengambil telefon milik wanita itu. Kaki dan badan monyet itu dapat dilihat apabila ia berlari membawanya.
Wanita itu berlari mengejar haiwan berkenaan sambil menjerit panik. Setelah mendapatkan telefonnya kembali, wanita itu berlari ketakutan menjauhi monyet berkenaan.

“Monyet itu mengambil telefon pelawat di hutan Bakau Langsa, Aceh ketika dia ingin membuat content,’’ demikian kapsyen pada video tersebut.
Muat naik itu tular dan mendapat perhatian netizen di ruangan komen.
“Mungkin ia cemburu tidak diajak masuk dalam rakaman video,’’ tulis seorang netizen.
“Nasib baik dapat balik telefon itu,’’ komen netizen lain. – Agensi


EON lancar Pusat Proton 3S-Platinum Alor Setar
Oleh MUHAMMAD IKHWAN IDERIS

2 Mac 2022, 6:21 pm
PETALING JAYA – Edaran Otomobil Nasional Berhad (EON) membuka pusat Proton 3S-Platinum pertamanya di Alor Setar secara rasmi semalam.
Terletak secara strategik di Pusat Komersial Souq, ia merupakan pusat Platinum 3S Proton pertama di Kedah, dikelilingi institusi pendidikan seperti Universiti Antarabangsa AlBukhary dan Sekolah Antarabangsa AlU, pasaraya, Bank Muamalat, Pos Malaysia dan kawasan bazar.
Dengan keluasan binaan 35,992 kaki persegi (3,343 meter persegi), pusat berkenaan boleh mempamerkan sehingga tujuh buah kereta dan mempunyai ruang istirahat yang selesa dilengkapi kemudahan seperti sudut F&B, stesen pengecasan komputer riba/telefon pintar, Wi-Fi percuma, Netflix dan bilik kanak-kanak.
Ia mempunyai enam ruang servis dengan sistem pengangkat, tiga ruang tanpa sistem pengangkat, ruang servis untuk penjajaran tayar dan ruang Sistem Bantuan Pemandu Lanjutan (ADAS).
Majlis pelancaran disempurnakan Pengarah Urusan Kumpulan DRB-HICOM Berhad, Datuk Seri Syed Faisal Albar dan turut dihadiri Timbalan Ketua Pegawai Eksekutif Proton, Roslan Abdullah serta Ketua Pegawai Eksekutif EON, Akkbar Danial.
Syed Faisal (tengah) bersama Roslan (dua dari kiri) dan Akkbar (dua dari kanan) bergambar ketika majlis pelancaran.
Menurut Akkbar, beliau yakin EON akan terus berkembang maju di Kedah dan di seluruh wilayah Utara.

“Pelancaran Proton EON 3S-Platinum di Alor Setar ini telah menguatkan komitmen EON untuk mengukuhkan kehadiran Proton di negara ini serta menjadi sebahagian daripada rancangan perluasan perniagaan EON untuk memenuhi keperluan pasaran kereta Malaysia yang semakin berkembang.
“Keazaman kami adalah untuk menyediakan kemudahan berkualiti premium, perkhidmatan pelanggan cemerlang serta terus meningkatkan perkhidmatan daripada peringkat pra-pembelian, pembelian, hingga selepas pembelian,” ujarnya. – KOSMO! ONLINE


‘Port’ judi ayam digempur
Oleh FITRI HAZIM

2 Mac 2022, 6:01 pm
AMPANG JAYA – Lapan pendatang asing tanpa izin (PATI) Indonesia dan seorang wanita tempatan berjaya ditangkap di kawasan belakang rumah tidak bernombor di Taman Permai di sini bersama 5 ekor ayam jantan yang digunakan untuk bermain sabung judi ayam baru-baru ini.
Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua lelaki dan wanita yang berusia 52 tahun itu diberkas kira-kira pukul 1.30 tengah hari pada 27 Februari lepas oleh sepasukan polis dari Bahagian Siasatan Jenayah Ibu Pejabat Polis Daerah (IPD) Ampang Jaya.
“Pihak polis juga telah merampas 5 ekor ayam jantan, 4 unit telefon bimbit pelbagai jenama dan wang tunai berjumlah RM990 dan juga barang- barang yang digunakan sebagai persediaan laga ayam.
“Kesemua suspek memiliki pasport tamat tempoh direman selama 3 hari sehingga 2 Mac untuk membantu siasatan.
“Kes disiasat di bawah Seksyen 7(2) Akta Rumah Judi Terbuka 1953 dan Seksyen 6(1)(C) Akta Imigresen 1959/63,” katanya dalam satu kenyataan hari ini. – KOSMO! ONLINE


Malaysia sokong PBB kutuk Rusia ceroboh Ukraine
Oleh AMREE AHMAD

2 Mac 2022, 7:34 pm
PUTRAJAYA – Malaysia dijangka menyokong draf resolusi yang mengecam pencerobohan Rusia ke atas Ukraine pada Perhimpunan Agung Pertubuhan Bangsa-Bangsa Bersatu (UNGA) esok.
Wakil Tetap Malaysia ke Pertubuhan Bangsa-Bangsa Bersatu (PBB), Datuk Syed Mohamad Hasrin Aidid Tengku Hussin memberi bayangan itu ketika berucap pada sesi khas ke-11 semalam.
Beliau turut mengambil contoh insiden pesawat Malaysia Airlines MH17 ditembak jatuh puak pemisah Rusia di Ukraine yang bergolak dan membunuh kesemua 298 mangsa pada 2014.
“Sehubungan itu, Malaysia akan mengundi untuk sokong draf resolusi berkenaan pada sesi persidangan kali ini,” jelas beliau sebelum menamatkan ucapan selama empat minit tersebut.
Sejumlah 193 negara dijangka mengundi resolusi tidak terikat tersebut yang ditaja hampir 80 negara setelah tamat ucapan lebih 100 wakil negara anggota PBB di New York lewat hari ini.
Jumaat lalu, Rusia berjaya menggagalkan resolusi yang mengutuk negara berkenaan apabila seperti diduga telah menggunakan undi veto bagi menolak usul di Majlis Keselamatan PBB.- KOSMO! ONLINE


Ukraine mansuh visa warga asing yang ingin bantu lawan Rusia
Oleh KOSMO!

2 Mac 2022, 6:00 pm
KIEV – Ukraine telah mengetepikan keperluan visa untuk warga asing yang ingin bersama-sama melawan Rusia yang terus bertindak menyerang negara itu, lapor laman berita Wion News semalam.
“Sesiapa sahaja yang ingin menyertai pertahanan Ukraine, Eropah dan dunia boleh datang dan berjuang bersama-sama Ukraine menentang penjenayah perang Rusia,” demikian menurut satu kenyataan di laman web presiden Ukraine, Volodymyr Zelensky.
‘’Permohonan untuk menyertai pasukan itu memerlukan bakal sukarelawan untuk memperincikan pengalaman ketenteraan mereka selain mereka disyorkan untuk membawa alat perlindungan sendiri termasuk topi keledar dan perisai badan,’’ jelas kenyataan itu.
Dekri yang ditandatangani oleh Presiden Volodymyr Zelensky dikuat kuasa semalam dan akan kekal berkuat kuasa selagi undang-undang tentera dikuatkuasakan.
Hampir seminggu selepas Moscow melancarkan perang ke atas negara jirannya, ia telah gagal menawan sebuah bandar utama Ukraine selepas menghadapi tentangan hebat yang tidak dijangka.
Negara-negara Barat takut bahawa komander-komander Rusia kini boleh melancarkan taktik yang mereka gunakan di Syria dan Chechnya dalam beberapa dekad kebelakangan ini. Mereka menghancurkan kawasan awam dan membunuh beribu-ribu penduduk ketika menghantar kereta kebal.

Kiev mencatatkan seramai 352 orang awam telah terbunuh termasuk 14 kanak-kanak sejak pencerobohan bermula Khamis minggu lalu. – Agensi


Jet2 mansuh pelitup muka untuk penerbangan dari Britain dan Ireland Utara
Oleh KOSMO!

2 Mac 2022, 7:00 pm
LONDON – Jet2 telah menjadi syarikat penerbangan utama Britain yang pertama membatalkan keperluan penumpang untuk memakai pelitup muka di dalam pesawatnya, lapor akhbar Daily Mail, semalam.
Pengendali penerbangan tambang rendah itu menukar peraturan di laman webnya, mengatakan pelitup muka tidak lagi diwajibkan untuk penerbangan dari Britain dan Ireland Utara.
Penumpang tidak perlu lagi memakainya ketika menaiki pesawat, ketika berlepas atau semasa penerbangan walaupun syarikat berkenaan masih mengesyorkan orang ramai melakukannya.
Pengembara hanya perlu memakai pelitup muka sebelum meninggalkan pesawat ke destinasi mereka dan ketika berada di lapangan terbang antarabangsa jika menjadi keperluan di sana.
Peraturan itu dikuatkuasa seminggu selepas Britain memansuhkan semua mandat Covid-19 dengan pelitup muka tidak lagi diwajibkan secara sah pada pengangkutan awam di mana-mana sahaja.
Bagaimanapun, syarikat-syarikat penerbangan masih bertegas untuk pemakaian pelitup muka sebagai syarat pengangkutan, menjadikan mereka yang terakhir mengenakan mandat berkenaan.

“Ia bukan lagi keperluan undang-undang untuk memakai pelitup muka di Britain dan Ireland Utara termasuk di lapangan terbang kami atau di dalam pesawat.
“Bagaimanapun mengikut panduan kerajaan Britain, kami syorkan agar pelanggan terus memakai pelitup muka di ruang ini dan mengingatkan agar mereka memakainya apabila sampai ke destinasi di luar negara,’’ demikian menurut jurucakap Jet2.
Penumpang pesawat Jet2 berusia enam tahun keatas masih perlu memakai pelitup muka untuk penerbangan dari Scotland dan Wales. – Agensi


6 kenderaan kemalangan di Jambatan Pulau Pinang
Oleh MOHD SYALMIZI HAMID

2 Mac 2022, 8:04 pm
SEBERANG PERAI – Sebanyak enam buah kenderaan dilaporkan terbabit dalam kemalangan di Kilometer 4.1 Jambatan Pulau Pinang arah pulau hari ini.
Kejadian kira-kira pukul 9.40 pagi itu bagaimanapun tidak menyebabkan sebarang kecederaan atau kemalangan jiwa.
Menurut Ketua Polis Daerah Seberang Perai Tengah, Asisten Komisioner Shafee Abd. Samad, kemalangan berlaku apabila sebuah kereta dari arah Perai disyaki berhenti secara mengejut akibat kesesakan di hadapan.
“Lalu sebuah kereta lain di belakangnya tidak sempat mengelak dan terus melanggar belakang kereta tersebut.
“Seterusnya berlaku (melanggar belakang) lima buah kenderaan lain di laluan sama,” katanya dalam satu kenyataan hari ini.
Shafee berkata, tiada mangsa yang dilaporkan cedera dalam kejadian tersebut, manakala pihaknya turut menerima laporan berhubung kejadian itu.

Menurutnya, kes disiasat mengikut Peraturan 10 LN 166/59 Peraturan-peraturan Lalulintas 1969.
Kejadian itu tular apabila rakaman video di lokasi kejadian yang memaparkan beberapa kereta bergelimpangan di atas Jambatan Pulau Pinang dikongsi pengguna media sosial. – KOSMO! ONLINE


Mangsa banjir di Rantau Panjang dapat rumah baharu
Oleh YATIMIN ABDULLAH

2 Mac 2022, 7:52 pm
PASIR MAS – Kerajaan akan membina semula rumah mangsa yang musnah akibat banjir yang melanda kawasan Rantau Panjang sejak minggu lalu.
Perdana Menteri, Datuk Seri Ismail Sabri Yaakob berkata, Kementerian Pembangunan Luar Bandar (KPLB) akan diberi tanggungjawab untuk melaksanakan projek pembinaan tersebut selepas ini.
Menurutnya, sehubungan dengan itu, mangsa yang terlibat perlu membuat laporan segera mengenai kejadian yang menimpa mereka kepada Pejabat Daerah atau pemimpin masyarakat di kawasan masing-masing.
“Kerajaan juga akan menyelesaikan segera Bantuan Wang Ihsan (BWI) kepada mangsa banjir sebelum mereka pulang ke rumah masing-masing.
“Bantuan-bantuan seperti yang diumumkan sebelum ini seperti baucer pembelian barangan untuk membaiki rumah, baucar barangan elektrik, membaiki kenderaan dan banyak masih lagi dikekalkan,” katanya selepas melawat mangsa banjir di pusat pemindahan sementara (PPS) di Sekolah Kebangsaan (SK) Gelang Mas di sini hari ini. – KOSMO! ONLINE.


Malaysia tidak iktiraf tuntutan waris Sultan Sulu
Oleh AMREE AHMAD

2 Mac 2022, 6:41 pm
PUTRAJAYA – Kerajaan Malaysia tidak mengiktiraf tuntutan pihak yang mendakwa sebagai pewaris Sultan Jamalul Kiram II menerusi prosiding timbang tara antarabangsa di Perancis.
Menurut kenyataan bersama Kementerian Luar dan Jabatan Peguam Negara, Malaysia juga tidak mengambil bahagian dalam prosiding oleh waris Sultan Sulu di ibu kota Paris tersebut.
“Tambahan pula, Malaysia sentiasa menegakkan dan tidak pernah mengenepikan kedaulatan sebagai sebuah negara berdaulat selain tuntutan berkenaan juga bukan bersifat komersial.
“Ia sebenarnya tidak boleh dibawa ke prosiding timbang tara kerana Perjanjian 1878 dengan Sultan Sulu pada masa itu tidak mengandungi apa-apa peruntukan timbang tara,” jelasnya.
Kenyataan tersebut dikeluarkan sebagai mengulas laporan media berhubung kejayaan waris itu menerusi penimbang tara Sepanyol, Gonzalo Stampa dalam perbicaraan pada Isnin lalu.
Tuntutan itu berbangkit daripada beberapa perjanjian penyerahan buat selama-lamanya yang dimeterai antara Sultan Mohamed Jamal Al Alam dengan Baron de Overbeck dan Alfred Dent.

Sebagai balasan, Sultan Sulu itu dan pewarisnya diberikan wang serahan sebanyak RM5,300 setiap tahun namun dihentikan ekoran insiden serangan bersenjata di Lahad Datu pada 2013.- KOSMO! ONLINE


Khairulaming raih RM7.5 juta jual Sambal Nyet Berapi
Oleh MOHD. HUSNI MOHD. NOOR

2 Mac 2022, 7:05 pm
PUTRAJAYA – Siapa sangka selepas setahun, Sambal Nyet Berapi ciptaan Cef selebiti media sosial, Khairulaming sudah mencecah jualan RM7.5 juta dengan 540,000 botol telah terjual.
Lebih membanggakan, produk itu kini dikeluarkan sepenuhnya dari kilangnya sendiri di Kota Bharu, Kelantan iaitu negeri kelahiran pemilik nama sebenar, Khairul Amin Kamarulzaman, 30, itu.
Khairulaming berkongsi berita gembira itu kepada peminat dan pelanggan produknya menerusi aplikasi sosial TikTok, hari ini.
Menurutnya, kilang yang dibangunkan dengan kos sekitar RM1 juta itu mempunyai keluasan kira-kira 14,000 kaki persegi.
“Saya mengambil keputusan untuk membuka kilang pengeluaran sendiri kerana ingin belajar proses pengeluaran daripada awal sampai akhir.
“Saya ingin merakamkan terima kasih kepada semua kerana menyokong Sambal Nyet Berapi dari awal ia dilancarkan sehinggalah kini,” katanya.

Khairulaming yang terkenal dengan tagine ‘Hi, what’s up gais’ itu mencetuskan fenomena di negara ini apabila produknya itu berjaya terjual 10,000 botol dalam tempoh tiga minit di Shoppe pada 10 Oktober tahun lalu. –  KOSMO! ONLINE


PKRC Zon Wilayah Tengah sudah terima 119 pesakit
Oleh MOHD. HUSNI MOHD. NOOR

2 Mac 2022, 5:35 pm
SERDANG – Sejak dibuka lima hari lalu, Pusat Kuarantin dan Rawatan Covid-19 (PKRC) Zon Wilayah Tengah di Taman Ekspo Pertanian Malaysia Serdang (MAEPS) di sini sudah menerima 119 pesakit Covid-19.
Timbalan Komander, Pusat Kawalan Bersepadu (UCC), Dr. Ridzuan Mohd. Isa berkata, setakat hari ini, 90 pesakit berusia 13 hingga 50 tahun ditempatkan di pusat itu membabitkan pesakit kategori 1, 2A dan 2B sahaja.
Beliau berkata, pesakit wanita mendahului jumlah pesakit di pusat itu dengan 53 orang selain 37 orang pesakit lelaki.
“Kesemua pesakit yang diterima di pusat ini adalah daripada Putrajaya, Kuala Lumpur dan Selangor yang dirujuk dari Pusat Penilaian Covid-19 (CAC) sekitar Lembah Klang.
“Kebanyakan pesakit yang dimasukkan ke sini adalah dalam kalangan pesakit kronik dan individu yang tiada tempat sesuai untuk kuarantin.
“Kami juga menetapkan tempoh kuarantin di pusat ini diselaraskan selama tujuh hari sahaja berbanding tiga tempoh berbeza sebelum ini,” katanya pada sidang akhbar di sini hari ini.

Ditanya sama ada pusat itu akan dibuka kepada pesakit dari negeri lain kelak, Ridzuan berkata, pihaknya bersedia jika diarahkan oleh Kementerian Kesihatan (KKM). – KOSMO! ONLINE.


Tiada lagi pengeluaran caruman KWSP
Oleh NUR HUDA MUSA

2 Mac 2022, 5:45 pm
PETALING JAYA – Kumpulan Wang Simpanan Pekerja (KWSP) tidak bercadang membenarkan lagi pengeluaran oleh pencarum menerusi idea i-Ceria seperti yang dicadangkan Ahli Parlimen di Dewan Rakyat semalam.
Ketua Pegawai Eksekutif KWSP, Datuk Seri Amir Hamzah Azizan berkata, sebagai pengurus dana persaraan perkara yang perlu diutamakan kini ialah memenuhi mandat untuk membina semula simpanan hari tua pencarumnya.
“Tiga skim pengeluaran iaitu i-Lestari, i-Sinar dan i-Citra sudah pun berakhir di mana kemudahan pengeluaran terakhir adalah i-Citra pada bulan lalu.
“Adalah penting bukan hanya melihat kepada permintaan itu (idea i-Ceria) tetapi juga konteks utama KWSP seperti yang saya bentangkan iaitu mengutamakan bekalan simpanan untuk pekerja yang sudah bersara,” katanya pada sidang akhbar selepas membentangkan prestasi kewangan KWSP 2021 di sini hari ini.
Semalam, Ahli Parlimen Jempol, Datuk Seri Mohd. Salim Sharif mencadangkan agar kerajaan memperkenalkan bantuan kewangan i-Ceria KWSP, iaitu kemudahan pengeluaran wang buat kali terakhir.
Mohd. Salim ketika perbahasan Titah Diraja di Dewan Rakyat berkata, hal itu kerana terdapat keperluan mendesak bagi sebilangan rakyat Malaysia menggunakan wang persaraan mereka itu bagi tujuan meneruskan kelangsungan hidup. – KOSMO! ONLINE


PRN Johor: Muda dakwa dilayan seperti dua darjat
Oleh MOHAMAD FAIZAL HASHIM

2 Mac 2022, 5:12 pm
KULAI – Pengerusi Parti Ikatan Demokratik Malaysia (Muda) Mohd. Azrol Ab. Rahani mendakwa parti baharu itu menerima layanan ‘dua darjat’ sejak hari pertama kempen Pilihan Raya Negeri (PRN) Johor.
Mohd. Azrol mendakwa, perkara itu susulan ceramah Muda yang diadakan di pekarangan bilik gerakan parti itu diserbu pihak polis, petugas Kementerian Kesihatan (KKM) dan Majlis Perbandaran Kulai (MPKu) pukul 8.40 malam semalam.
Beliau berkata, Muda diarah menghentikan ceramah atas alasan telah melanggar prosedur operasi standard (SOP) iaitu mengadakan program di luar premis.
“SOP tak menyatakan yang kami tak boleh buat ceramah di sekitar perkarangan bilik gerakan manakala pihak berkuasa tetap bertegas kami perlu buat ceramah di bilik gerakan sahaja.
“Bilik gerakan kami tak sesuai kerana terlalu kecil untuk memuatkan 100 orang, sebab itu kami putuskan ceramah di sekitar bilik gerakan. Kami patuhi segala SOP dan sudah mendapatkan permit tetapi tetap dihalang berulang kali.
“Yang hairannya, mereka (penguat kuasa) sudah berada di kawasan berhampiran sejak pukul 7 malam lagi, kenapa tidak tegur kami sejak awal lagi ketika sedang buat persiapan mengadakan ceramah itu,” soalnya pada sidang akhbar di bilik gerakan Muda DUN Bukit Permai, di sini hari ini.-KOSMO! ONLINE


1,693 calon SPM Johor tidak hadir peperiksaan
Oleh KHAIRUL MOHD. ALI

2 Mac 2022, 5:42 pm
JOHOR BAHRU – Seramai 1,693 calon Sijil Pelajaran Malaysia (SPM) 2021 di negeri ini tidak dapat mengambil peperiksaan tersebut yang bermula hari ini setelah mereka diarahkan untuk menjalani Perintah Pengawasan dan Pemerhatian di Rumah (HSO).
Pengerusi Jawatankuasa Pendidikan, Penerangan, Warisan dan Budaya Johor, Mazlan Bujang berkata, jumlah itu melibatkan mereka yang tidak hadir hari pertama peperiksaan tersebut.
“Bagi Johor, sejumlah 1,693 calon SPM 2021 tidak hadir hari ini, melibatkan seramai 907 calon yang positif dan 786 calon yang dikuarantin.
“Kesemua mereka ini akan mengambil kertas peperiksaan yang tidak dapat diambil pada sidang kedua iaitu bulan April nanti,” katanya ketika dihubungi pemberita, di sini hari ini.
Bagi peperiksaan SPM 2021 ini, seramai 407,097 pelajar menduduki peperiksaan berkenaan di 3,000 pusat peperiksaan seluruh negara manakala seramai 50,317 daripada mereka merupakan calon di negeri ini.
Terdahulu, Menteri Kanan Pendidikan, Senator Datuk Dr. Radzi Jidin berkata, calon SPM 2021 yang disahkan positif Covid-19 atau sedang berada dalam tempoh kuarantin akan dibenarkan menduduki peperiksaan berkenaan pada sidang kedua iaitu pada bulan April. -KOSMO! ONLINE


Gas Malaysia, Kulim perkukuh komitmen hijau
Oleh MUHAMMAD IKHWAN IDERIS

2 Mac 2022, 5:12 pm
PETALING JAYA – Anak syarikat milik penuh Gas Malaysia Berhad (Gas Malaysia), Gas Malaysia Virtual Pipeline Sdn. Bhd. (GMVP) menandatangani perjanjian pembelian gas bersama subsidiari Kulim (Malaysia) Berhad, Kulim Greenergy Sdn. Bhd. (Kulim Greenergy).
Menerusi perjanjian tersebut, GMVP akan mendapatkan biometana termampat hijau daripada dua kilang sawit Kulim (Malaysia) Berhad iaitu Tereh dan Sindora yang terletak di Kluang, Johor untuk disuntik masuk ke dalam rangkaian sistem agihan gas asli (NGDS) milik Gas Malaysia.
Ketua Pegawai Eksekutif Kumpulan Gas Malaysia Berhad, Ahmad Hashimi Abdul Manap berkata, pihaknya berbesar hati untuk bekerjasama dengan Kulim Greenergy dalam usaha hijau tersebut.
Tambahnnya, Malaysia memiliki potensi menggalakkan dalam penggunaan tenaga boleh baharu dan lestari, dilengkapi dengan landskap tenaga hijau yang sedang pesat berkembang.
“Kami percaya masa depan terletak pada penggunaan tenaga yang boleh diperbaharui dan mampan,” katanya dalam siaran akhbar yang dikeluarkan di sini semalam.
Dari perspektif Gas Malaysia, perkongsian itu sebahagian daripada strategi kepelbagaiannya untuk meneroka laluan lain dalam rantaian nilai gas untuk terus mengukuhkan kedudukannya dalam industri.

Sementara itu, Pengarah Urusan Kulim (Malaysia) Berhad, Mohd. Faris Adli Shukery berkata, selari dengan aspirasi untuk menerapkan amalan mampan dalam aktiviti perniagaan, perkongsian itu merupakan usaha pihaknya untuk merealisasikan komitmennya dalam ekonomi kitaran.
“Kami menjangka usaha ini mampu menyumbang secara positif kepada pendapatan Kumpulan dengan mengubah kos pematuhan kami kepada aliran pendapatan baharu,” ujarnya. – KOSMO! ONLINE


Warga emas pengsan atas bumbung kerana penat
Oleh ASLIZA MUSA

2 Mac 2022, 5:15 pm
IPOH – Seorang lelaki warga emas berusia 89 tahun yang pengsan ketika membaiki bumbung rumah di Kampung Ampang Baru di sini, diselamatkan pasukan bomba hari ini.
Ketua Balai Bomba dan Penyelamat (BBP) Ipoh, Mohd. Azman Husin berkata, pihaknya menerima panggilan untuk menyelamatkan mangsa pada pukul 3.10 petang.
Katanya, sebuah jentera dengan 10 anggota bersama Unit Bantuan Perkhidmatan Kecemasan (EMRS) segera dihantar ke lokasi kejadian.
“Setibanya anggota di sana, didapati lelaki warga emas itu tidak sedarkan diri di atas bumbung rumahnya. Kejadian berlaku ketika mangsa sedang membaiki kebocoran bumbung.
“Anggota menggunakan tangga jentera dan ‘stretcher’ untuk menurunkan mangsa sebelum dia diserahkan kepada pihak ambulans untuk tindakan lanjut. Mangsa kemungkinan pitam akibat kepenatan,” katanya di sini hari ini. – KOSMO! ONLINE


Bekas kakitangan JPN hadapi 13 pertuduhan palsukan dokumen
Oleh IVAN AMIRUL

2 Mac 2022, 5:20 pm
KOTA KINABALU – Seorang bekas kakitangan Jabatan Pendaftaran Negara (JPN) Sabah berdepan 13 pertuduhan memalsukan dokumen bagi tujuan mengeluarkan sijil lahir selepas semua pertuduhan dibacakan terhadapnya di Mahkamah Sesyen Khas Rasuah hari ini.
Mohd. Sofian Ishak, 35, bagaimanapun mengaku tidak bersalah di hadapan hakim Abu Bakar Manat.
Dia didakwa melakukan kesalahan itu pada tarikh dan masa yang berlainan iaitu sekitar November 2012 sehingga Februari 2013.
Mengikut pertuduhan, Mohd. Sofian dipercayai memalsukan buku rekod kesihatan ibu, bayi dan kanak-kanak milik beberapa individu dengan tujuan menipu untuk mengeluarkan sijil kelahiran.
Dalam prosiding hari ini, pegawai pendakwa Suruhanjaya Pencegahan Rasuah Malaysia (SPRM), Dzulkarnain Rousan Hasbi mencadangkan kepada mahkamah supaya tertuduh dikenakan ikat jamin sebanyak RM10,000 dengan seorang penjamin tempatan.
Bagaimanapun, Mohd. Sofian yang tidak diwakili peguam merayu agar nilai ikat jamin terbabit dikurangkan berikutan kini sudah tidak mempunyai pekerjaan tetap selain perlu menanggung isteri serta anaknya yang baru berusia tujuh bulan.
Hakim kemudiannya menetapkan tertuduh boleh dibebaskan dengan ikat jamin sebanyak RM10,000 dengan RM6,000 didepositkan hari ini bersama seorang penjamin tempatan.

Mahkamah turut menetapkan 22 April depan sebagai tarikh sebutan penyerahan dokumen. – KOSMO! ONLINE.


Projek PLSB bukan faktor bah bulan Februari
Oleh YATIMIN ABDULLAH

2 Mac 2022, 5:39 pm
PASIR MAS – Kementerian Alam Sekitar dan Air (KASA) menafikan banjir buruk yang melanda daerah ini sejak Jumaat lalu berpunca dari Projek Pembangunan Lembangan Sungai Bersepadu (PLSB) Sungai Golok Fasa 1 seperti yang didakwa oleh penduduk.
Menterinya, Datuk Seri Tuan Ibrahim Tuan Man berkata, projek tersebut sebaliknya didapati telah berjaya mengurangkan banjir.
Menurutnya, berdasarkan data terkini, projek Fasa 1 itu telah berjaya menyelamat 38 buah kampung di kawasan Tumpat dengan bilangan penduduk berpindah daripada 4,000 orang kepada 300 orang sahaja ketika ini.
“Bagaimanapun, tiada langsung mangsa banjir yang terlibat di Tumpat pada Disember lalu ekoran daripada projek itu.
“Pembinaan Fasa 1 ketika ini telah mengambil kira kawasan paling rendah iaitu kawasan hilir dan mudah dilimpahi air Sungai Golok berbanding Fasa 2 di bahagian utara,” katanya dalam satu kenyataan hari ini.
Tuan Ibrahim memberitahu, Fasa 2 projek itu meliputi Bandar Rantau Panjang, Kampung Lanchang sehingga ke Ayer Lanas, Jeli

Katanya, langkah itu dilihat sebagai penyelesaian menyeluruh untuk mengatasi masalah banjir daripada limpahan air Sungai Golok. – KOSMO! ONLINE.